Dicekup 9 jam selepas larikan wang, arak
Oleh MOHD YUNUS YAKKUB

5 Ogos 2022, 3:35 pm
KLANG – Lima penyamun berjaya dicekup dalam tempoh sembilan jam selepas memecah masuk premis perniagaan sebelum melarikan wang tunai dan minuman keras dalam dua serbuan di sekitar daerah ini, semalam.
Suspek yang berusia 36 hingga 56 tahun itu diberkas di dua buah rumah di Bandar Bukit Tinggi dan Taman Saujana Jati di sini dalam operasi bermula pukul 8 malam.
Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima laporan daripada seorang pengurus wanita pada pukul 5.17 petang yang memaklumkan premisnya di Bandar Botanik dipecah masuk pada pukul 11 pagi sehingga menyebabkan kerugian RM2,400.
“Rakaman televisyen litar tertutup (CCTV) menunjukkan terdapat pergerakan suspek-suspek tersebut di dalam premis berkenaan.
“Bertindak atas maklumat, sepasukan polis melakukan serbuan di dua buah rumah dan menahan lima lelaki tempatan dipercayai terlibat dalam kes tersebut,” katanya dalam kenyataan hari ini.
Menurut beliau, pihaknya merampas minuman keras dan peralatan pecah rumah serta pakaian suspek yang dipakai sewaktu kejadian tersebut.

Semakan mendapati kesemua suspek mempunyai rekod kes jenayah dan dadah.
“Polis telah mendapat perintah reman selama enam hari sehingga 10 Ogos ini terhadap kelima-lima suspek tersebut.
“Siasatan masih dijalankan mengenai penglibatan suspek dalam kes-kes lain. Kes disiasat mengikut 457 Kanun Keseksaan kerana melakukan pecah rumah,” katanya.
Beliau meminta para peniaga supaya memaklumkan dengan kadar segera sebarang kejadian tidak diingini supaya tindakan lebih agresif dapat dilakukan pihak polis.
“Selain itu, premis perniagaan juga disarankan meningkatkan kualiti CCTV yang dipasang agar imej yang lebih jelas boleh diperolehi dan membantu siasatan pihak polis,” katanya. – KOSMO! ONLINE


Saingan EPL kembali membuka tirai
Oleh MUHAMMAD RIDUAN MOHD HANAFIAH

5 Ogos 2022, 3:00 pm
KEHANGATAN Liga Fantasi Kosmo! menerusi Fantasy Premier League (FPL) kini bermula sekali gus saingan musim 2022/2023 bakal menyajikan pertembungan sengit terutama membabitkan juara-juara terdahulu.
Sudah pasti kehadiran pemain serta pengurus baharu di aksi Liga Perdana Inggeris (EPL) memastikan perlawanan musim ini bertambah menarik terutama penampilan Erik Ten Hag yang akan memulakan era baharu bersama Manchester United.
Semua pengurus FPL sudah tentunya sedang sibuk merancang dan mengenalpasti pemain-pemain yang patut dimiliki dalam pasukan mereka sendiri untuk meraih lebih banyak mata terutama pada aksi pertama yang bermula awal pagi esok.
Kosmo! kali ini berkongsi tips bagi senarai pemain yang boleh dipertimbangkan oleh setiap pengurus FPL untuk menghadapi perlawanan minggu pertama yang akan bermula awal pagi esok.
FORMASI: 4-4-2
Nilai: £100.00
PENJAGA GOL
EDERSON MORAES

BAKAL menjadi pilihan utama Pep Guardiola untuk diturunkan pada pertemuan pembuka tirai menentang West Ham United. Ederson menjadi pilihan kebanyakan pengurus FPL selepas kira-kira 17 peratus sudah memilih penjaga gol dari Brazil tersebut.
PERTAHANAN
TRENT ALENXANDER-ARNOLD
BINTANG pertahanan Liverpool ini menamatkan aksi musim lalu sebagai pemain pertahanan dengan jumlah mata tertinggi. Pemain berusia 23 tahun itu telah menjaringkan dua gol dan 12 bantuan gol sekali gus mengumpul 208 mata keseluruhan sekali gus menjadi pemain di posisi berkenaan yang paling mahal musim ini.
TENGAH
BRUNO FERNANDES
BINTANG Portugal ini menjadi pemain paling bernilai pada saingan 2019/20, namun prestasi Bruno sedikit menurun musim ini apabila hanya menjaringkan 10 gol.
Kehadiran Erik Ten Hag di Old Trafford dilihat mampu memanfaatkan kelebihan yang ada pada Bruno meskipun ketika ini United masih dibayangi Cristiano Ronaldo.
PENYERANG
GABRIEL JESUS
KEHADIRANNYA bersama Arsenal mencetuskan impak luar biasa dalam saingan FPL musim ini apabila menjadi pemain paling bernilai musim ini sejurus berada ranking pertama pilihan pengurus pasukan FPL dengan 71.5 peratus pemilihan.
KAPTEN
MOHAMED SALAH
SALAH semestinya menjadi pilihan pertama setiap pengurus pasukan FPL musim ini berikutan prestasi cemerlang musim lalu apabila meledak 23 gol. Dia dianggap pembelian berbaloi sepanjang musim ini dan pilihan tepat diangkat sebagai kapten pada minggu pertama.

JADUAL PERLAWANAN
SABTU
C. PALACE lwn ARSENAL
Siaran langsung Astro 813, 3 pagi
FULHAM lwn LIVERPOOL
Siaran langsung Astro 805, 7.30 malam
BOURNEMOUTH lwn A. VILLA
Stadium Vitality, 10 malam
LEEDS lwn WOLVES
Siaran langsung Astro 812, 10 malam
NEWCASTLE lwn N. FOREST
Siaran langsung Astro 811, 10 malam
SPURS lwn SOUTHAMPTON
Stadium Tottenham Hotspur, 10 malam
AHAD
EVERTON lwn CHELSEA
Siaran langsung Astro 811, 12:30 tgh mlm
LEICESTER lwn BRENTFORD
Siaran langsung Astro 811, 9 malam
MAN. UNITED lwn BRIGHTON
Siaran langsung Astro 813, 9 malam
WEST HAM lwn MAN. CITY
Siaran langsung Astro 813, 11.30 malam


Mahkamah: Anak lahir luar negara tidak layak dapat kewarganegaraan automatik
Oleh NUZULSHAM SHAMSUDDIN

5 Ogos 2022, 3:20 pm
PUTRAJAYA – Mahkamah Rayuan di sini hari ini memutuskan kanak-kanak yang dilahirkan di luar negara oleh ibu warganegara Malaysia yang berkahwin dengan warga asing tidak layak untuk mendapat kewarganegaraan negara ini secara automatik.
Keputusan itu dibuat Hakim Datuk Seri Kamaludin Md. Said yang mengetuai panel bersama-sama Hakim Datuk Azizah Nawawi menyokong keputusan tersebut manakala Hakim Datuk S. Nantha Balan menentang.
Penghakiman itu mengetepikan keputusan Mahkamah Tinggi sebelum ini yang dibuat secara keputusan 2-1.
Panel hakim terbabit turut memutuskan mana-mana anak plaintif yang telah mendapat kewarganegaraan selepas keputusan Mahkamah Tinggi sebelum ini, kewarganegaraan itu kekal sehingga kes itu diputuskan oleh Mahkamah Persekutuan.
Bagi permohonan-permohonan plaintif yang masih diproses, permohonan tersebut perlu `dibekukan’ sehingga kes dimuktamadkan.
Dalam keputusan menyokong yang dibacakan secara berasingan oleh Hakim Kamaludin dan Hakim Azizah, perkataan “bapa” dalam Seksyen 1 (b) dan 1 (c) Jadual Kedua, Bahagian II Perlembagaan Persekutuan tidak boleh dibaca bersama atau turut merangkumi ‘ibu’.

“Bagaimanapun, ibu yang merupakan warganegara Malaysia dan berkahwin dengan warga asing asing boleh memohon kewarganegaraan negara ini mengikut Perkara 14 Perlembagaan Persekutuan,” kata Hakim Kamaludin.
Sementara itu, Hakim Nantha dalam keputusan menentangnya menyatakan, perkataan “bapa” dalam Seksyen 1 (b) dan 1 (c) perlu merangkumi ‘ibu’.
Selain itu, hakim tersebut menyatakan, adakah sesuatu yang tidak berperlembagaan untuk mengamalkan diskriminasi jantina dengan hanya mengiktiraf susur galur seorang bapa tetapi tidak bagi seseorang ibu dalam menentukan kewarganegaraan seorang kanak-kanak.
Pada 9 September tahun lalu, Mahkamah Tinggi Kuala Lumpur memutuskan bahawa bayi dilahirkan di luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.
Hakim Datuk Akhtar Tahir memutuskan perkataan ‘bapa’ dalam Jadual Kedua Perlembagaan Persekutuan perlu bermaksud dan termasuk ibu.
Mahkamah Tinggi membuat keputusan itu pada selepas membenarkan saman pemula Persatuan Kebajikan Sokongan Keluarga Selangor & Kuala Lumpur (Family Frontiers) serta enam wanita Malaysia yang berkahwin dengan warga asing bagi membolehkan bayi mereka yang dilahirkan di luar negara mendapat kerakyatan negara ini secara automatik.
Melalui saman pemula yang difailkan mereka memohon enam perintah mahkamah termasuk deklarasi bahawa Seksyen 1(b) dan Seksyen 1(c) Jadual Kedua, Bahagian II Perlembagaan Persekutuan dibaca bersama dengan Perkara 8 (2) bagi memasukkan ibu rakyat Malaysia sebagai syarat untuk bayi yang dilahirkan di luar negara diberikan kerakyatan Malaysia secara automatik.
Antara lain, mereka meminta mahkamah mengeluarkan perintah kepada semua agensi kerajaan berkaitan termasuk Jabatan Pendaftaran Negara (JPN), Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing.
Mereka menamakan Kerajaan Malaysia, Menteri Dalam Negeri dan Ketua Pengarah JPN sebagai defendan. Kesemua defendan diwakili Peguam Kanan Persekutuan Liew Horng Bin. – KOSMO! ONLINE


Azerbaijan jalankan operasi ketenteraan di Nagorno-Karabakh
Oleh KOSMO!

5 Ogos 2022, 2:00 pm
BAKU, Azerbaijan – Tentera Azerbaijan menjalankan operasi ketenteraan terhadap kumpulan militan etnik Armenia di wilayah Nagorno-Karabakh yang berusaha mewujudkan ‘kedudukan tempur baharu’ di rantau itu, lapor laman berita RT, kelmarin.
Menurut kementerian pertahanan, operasi tersebut dilancarkan selepas penentang mencabuli perjanjian gencatan senjata yang ditandatangani Armenia dan Azerbaijan yang mendapat campur tangan Russia pada 2020.
Azerbaijan sebelum ini menuduh penduduk Armenia menyerang kedudukannya di wilayah itu dan mengesahkan kematian sekurang-kurangnya seorang askar.
Tentera Azerbaijan merampas kawalan kepimpinan tertinggi etnik militan itu dalam pertempuran yang digelar ‘Operasi Dendam’.
Kementerian itu juga memuat naik satu klip video yang menunjukkan serangan udara ke atas pangkalan militia tempatan yang menempatkan beberapa unit meriam. Ketegangan semakin memuncak di Nagorno-Karabakh sejak beberapa hari ini.
Kebanyakan kawasan itu yang diiktiraf secara rasmi sebagai sebahagian daripada Azerbaijan tetapi berada di bawah kawalan etnik Armenia.

Kedua-dua negara baru-baru ini menuduh satu sama lain melakukan provokasi ketenteraan di rantau berkenaan dan melaporkan kematian. – Agensi


Mahkamah: Saksi bayar RM19 juta supaya siasatan Guan Eng ditutup
Oleh NORLIZAH ABAS

5 Ogos 2022, 3:26 pm
KUALA LUMPUR – Seorang ahli perniagaan memberitahu Mahkamah Sesyen di sini hari ini, beliau sanggup membayar RM19 juta kepada seorang `kaki tipu’ agar Suruhanjaya Pencegahan Rasuah Malaysia (SPRM) menutup siasatan kes rasuah berkaitan projek terowong terhadap Lim Guan Eng.
Datuk Zarul Ahmad Mohd. Zulkifli, 62, berkata, wang itu diberikan kepada seorang ahli perniagaan, G. Gnanaraja kononnya untuk merasuah Datuk Seri Najib Tun Razak agar siasatan tidak diteruskan.
Beliau yang juga saksi utama pendakwaan memberitahu, wang sebanyak itu diserahkan dalam usaha melindungi Guan Eng yang ketika itu disiasat SPRM kerana bekas Ketua Menteri Pulau Pinang itu banyak berjasa kepadanya.
Saksi pendakwaan ke-23 itu berkata, beliau sanggup melakukan apa sahaja sehingga ke tahap membayar sejumlah wang yang disangkanya untuk Najib selaku Perdana Menteri agar siasatan terhadap Guan Eng ditutup.
Pada pemeriksaan balas yang dikendalikan oleh peguam Gobind Singh Deo yang mewakili Guan Eng, Zarul Ahmad turut dicadangkan bahawa tindakannya itu bukan untuk melindungi Guan Eng, sebaliknya untuk melindungi dirinya.
Bagaimanapun, Zarul Ahmad yang ketika itu Pengarah Consortium Zenith Beijing Urban Construction Group Sdn. Bhd. (CZBUCG) menafikan cadangan tersebut.

Terdahulu, Gobind merujuk kenyataan Zarul Ahmad pada sidang media pada 2 Julai 2018 berhubung pendedahan beliau menerima ancaman daripada orang tengah dan `kaki tipu’ yang mahukan wang perlindungan selepas mendakwa mereka mempunyai hubungan rapat dengan kepimpinan Barisan Nasional (BN).
Dalam keterangannya semalam, Zarul Ahmad mengaku beliau menipu pada sidang media itu dengan mengatakan tiada elemen rasuah berhubung projek terowong di Pulau Pinang selepas disuruh oleh Guan Eng agar tidak mengaitkan beliau dalam kes rasuah.
Menjawab soalan balas Gobind, Zarul Ahmad berkata, ketika itu beliau tidak mengetahui Gnanaraja seorang `kaki tipu’ sebaliknya diperkenalkan oleh seorang rakan yang dipercayainya.
Ujar saksi pendakwaan ke-23, beliau hanya mengetahui Gnanaraja rapat dengan Najib yang ketika itu Perdana Menteri.
Menurut Zarul Ahmad, dalam perbualan telefon melalui aplikasi WhatsApp dengan Gnanaraja, ahli perniagaan itu pada satu ketika pernah meminta wang rasuah tersebut ditambah kerana ia bukan untuk sebarangan orang, sebaliknya untuk Najib.
Saksi turut mengaku beliau kemudian berunding dengan Gnanaraja agar wang itu dikurangkan.
Pada peringkat itu, Gobind membuat permohonan lisan agar butiran perbualan melalui WhatsApp melibatkan kedua-duanya dalam tempoh di antara Julai 2017 dan Januari 2018, dikemukakan kepada mahkamah.
Perbicaraan di hadapan Hakim Azura Alwi bersambung Isnin ini. – KOSMO! ONLINE


Dipuji jaga aib, doa buat Mizz Nina, Noh Hujan trending
Oleh NUR EMIRA SAIZALI

5 Ogos 2022, 3:13 pm
PETALING JAYA – Kisah perceraian pasangan selebriti popular Noh Hujan dan Mizz Nina bukan sahaja mengejutkan industri hiburan seni tanah air malah turut memberi impak kepada khalayak, khususnya peminat mereka.
Rata-rata melahirkan rasa sedih dan terkejut dengan berita perceraian tersebut kerana menganggap pasangan berkenaan sebagai contoh sebelum ini.
Malah, mereka turut memuji pendekatan tenang pasangan berkenaan kerana tidak berkongsi waima sekali pun keburukan dan aib antara satu sama lain kepada umum sebelum atau selepas mengumumkan berita perpisahan mereka.
“Sedih mengetahui Nina dan Noh mengambil keputusan untuk berpisah. Kedua-duanya merupakan insan hebat tetapi mungkin itu keputusan yang terbaik buat mereka,” ciap seorang netizen.
“Kaum Hawa boleh mencontohi sikap Nina yang sangat tenang terima ujian Allah SWT, masih menjaga aib suami. Itu yang sepatutnya dilakukan, bukannya viral dan heboh sana sini,” puji seorang netizen.
“Mungkin ramai yang akan menyebelahi Nina tetapi buat Noh, semoga kekal kuat! Raingers (kelab peminat Hujan) masih perlukan karya-karya hebat anda!” komen seorang lagi pengguna Twitter.

Sehingga kini, kisah perceraian mereka hangat diperkatakan sehingga nama ‘Mizz Nina dan ‘Noh Salleh’ trending dalam Twitter.
Industri hiburan tanah air semalam dikejutkan dengan berita perceraian vokalis kumpulan Hujan tersebut dengan Nina yang diumumkan menerusi satu hantaran Instagram.
Dalam hantaran tersebut, mereka memberitahu keputusan untuk berpisah diambil selepas melakukan banyak pertimbangan dan memilih untuk kekal berkawan kelak.
Malah, mereka juga memohon diberikan ruang privasi sepanjang tempoh idah.
 Sebelum itu, khabar angin mengenai keretakan rumah tangga mereka hangat diperkatakan sejak bulan lalu namun dinafikan Noh dalam satu temu bual bersama media.
Lebih menghangatkan situasi, muncul dakwaan video lucah yang dikatakan menyerupai Noh tular dalam media sosial namun khabar angin tersebut masih belum ada kepastian sehingga kini.
Untuk rekod, Noh atau nama sebenarnya Mohammad Noh Salleh mendirikan rumah tangga dengan Nina yang merupakan anak kepada bekas pengerusi Kumpulan Ambank, Tan Sri Azman Hashim pada 1 Julai 2011.
Selepas 11 tahun mendirikan rumah tangga, pasangan tersebut mengambil anak angkat bernama Musa pada Mac lalu. – KOSMO! ONLINE


‘Oyen’ cedera dipanah di bahagian leher
Oleh KOSMO!

5 Ogos 2022, 2:34 pm
PETALING JAYA – Zalim dan tidak berperikemanusiaan. Itu antara gambaran kekejaman yang berlaku ke atas seekor kucing selepas cedera pada bahagian leher akibat dipanah.
Gambar kezaliman ke atas haiwan terbabit telah dikongsi di laman Facebook Persatuan Haiwan Terbiar Malaysia (SAFM) dan difahamkan kejadian itu di Taman Wawasan, Pusat Bandar Puchong.
Menurut SAFM, pihaknya mengutuk perbuatan itu kerana ia boleh membunuh haiwan tersebut.
“Sebarang bentuk penganiyaan terhadap haiwan merupakan satu perbuatan yang terkutuk dan perlu dibanteras sehingga ke akar umbi.
“SAFM juga meminta sebarang saksi untuk tampil ke hadapan supaya pesalah yang melakukan perbuatan zalim ini boleh ditangkap dan didakwa,” katanya di Facebook hari ini.
SAFM memaklumkan, sebarang perilaku tidak berkemanusiaan terhadap haiwan merupakan satu kesalahan di bawah Akta Kebajikan Haiwan 2015.

Katanya, pelaku boleh dihukum penjara maksimum 3 tahun dan denda tidak kurang RM20,000 dan tidak lebih RM100,000 atau kedua-duanya sekali.
“Bantu kami menangkap individu yang tidak bertanggungjawab ini! Sebarang maklumat mengenai kes ini boleh disalurkan di laman sesawang SAFM di https://www.animal.org.my/cruelty-report-form/ atau WhatsApp SAFM HOTLINE 0162662007. – KOSMO! ONLINE


Anna Jobling terharu ‘dilamar’ Tya Arifin
Oleh SAIRUL ZAMRI MISRANI

5 Ogos 2022, 2:30 pm
PETALING JAYA – “Anna Jobling ialah simbol wanita yang melakukan banyak aktiviti harian dan sentiasa kekal aktif”.
Demikian kata pengasas produk jamu Mutyara yang juga penyanyi dan pelakon, Tya Arifin apabila memilih pelakon jelita Anna Jobling sebagai duta produk sejak kelmarin.
Tya atau nama sebenarnya Nurtria Wulandari berkata, pemilihan pelakon drama Melur Untuk Firdaus itu tepat selain mewakili wanita bekerjaya.
“Sekarang ini saya nampak Anna seperti saya sewaktu di Indonesia dulu. Dia bekerja dari pagi hingga ke pagi esoknya dan memerlukan banyak tenaga.
“Sebab itulah saya pilih dia dan Anna akan mewakilkan seorang wanita yang bekerjaya dalam masa sama dia memerlukan tenaga.
“Anna adalah wanita dan figura tepat untuk menjadi duta baru Mutyara kerana dia mencerminkan seorang wanita yang mempunyai banyak aktiviti dan memerlukan tenaga tambahan menerusi Jamu Mutiara,” katanya.

Pada masa sama, Tya, 28, yang juga menantu tiri kepada penyanyi tersohor negara, Datuk Seri Siti Nurhaliza menyifatkan Anna seorang yang mudah bekerjasama.
“Untuk wanita di luar sana yang mungkin takut nak minum jamu, Anna sudah buktikan yang jamu tersebut langsung tidak pahit.
“Anna juga wanita yang bekerja keras dan senang untuk bekerjasama. Itu antara sebab saya pilih Anna.
“Diharapkan juga dengan pelantikan Anna yang sekian lama kita tak ada duta, kami harap boleh melebarkan lagi keberkesanan produk ini,” ujarnya.
Sementara itu, Anna atau nama sebenarnya Anna Ellisa Gustin Jobling Abdul Rahman, 22, berbagga menjadi sebahagian keluarga baru jamu Mutyara.
“Selama lima tahun jamu Mutyara sudah membantu wanita mendapatkan tenaga setiap hari dan juga membantu dari segi dalaman.
“Dengan formulasi baharu, sudah pasti akan memberikan lebih banyak khasiat kepada kita semua untuk kekal cergas, cantik dan bertenaga,” katanya. – KOSMO! ONLINE


Thailand catat kes cacar monyet pertama libatkan wanita
Oleh KOSMO!

6 Ogos 2022, 9:00 pm
BANGKOK – Seorang wanita disahkan dijangkiti virus  cacar monyet, menjadikannya  kes keempat wabak berkenaan di Thailand, lapor laman berita Thaiger  kelmarin.
Ia juga merupakan kes pertama cacar monyet di Thailand  melibatkan pesakit wanita.
Wanita berusia 22 tahun itu mendaftar masuk ke sebuah hospital di wilayah Samut Prakan, tengah Thailand pada  Rabu lalu dan menjalani ujian cacar monyet keesokan harinya.
Keputusan ujian mengesahkan bahawa bahawa wanita muda itu dijangkiti virus cacar monyet.
Dia kini dirawat di Institut Penyakit Berjangkit Bamrasnaradura di Bangkok.
Sementara itu, pihak berkuasa sedang berusaha mengesan mereka yang menjadi  kontak rapat wanita itu.

Wanita itu berkata,  dia demam pada 29 Julai lalu tetapi masih pergi ke tempat hiburan bersama seorang rakan warga Thailand dan seorang warga asing pada keesokan harinya.
Cacar monyet mempunyai kadar penularan yang rendah,  namun berjangkit melalui sentuhan dan hubungan seks.
Ketua Pengarah Jabatan Kawalan Penyakit (DDC), Dr Opart Karnkawinpong meminta orang ramai mengelakkan sentuhan fizikal rapat dengan orang yang tidak dikenali bagi mengurangkan risiko jangkitan.
Individu pertama yang diuji positif cacar monyet di Thailand tahun ini ialah lseorang elaki Nigeria berusia 27 tahun di Phuket,  manakala mangsa kedua ialah lelaki Thailand berusia 47 tahun di Bangkok dan ketiga ialah seorang pelancong Jerman.
Mereka semua  pulih tanpa menggunakan ubat antivirus.
Dr Orpas berkata,  hanya kumpulan sasaran tertentu seperti kumpulan berisiko tinggi dan pekerja penjagaan kesihatan yang menjadi barisan hadapan perlu diberi vaksin terhadap virus itu.
Kementerian Kesihatan Awam mengumumkan minggu ini bahawa Thailand akan menerima 1,000 dos vaksin cacar dari Amerika Syarikat pada bulan ini, yang juga berkesan terhadap cacar monyet. – Agensi


Malaysia capai sasaran enam pingat emas
Oleh MUHAMMAD HELMEE RAMLI

6 Ogos 2022, 10:36 pm
KUALA LUMPUR – Gimnas muda kebangsaan, Ng Joe Ee memastikan kontinjen Malaysia mencapai sasaran ditetapkan pada temasya Sukan Komanwel Birmingham 2022 apabila menghadiahkan pingat emas keenam negara sebentar tadi.
Pada saingan yang berlangsung di Arena Birmingham itu, Joe Ee menampilkan aksi cukup memukau apabila merangkul dua pingat emas menerusi disiplin bola dan riben, sekali gus memastikan sasaran Malaysia tercapai.
Meskipun membuat penampilan sulung pada temasya sukan empat tahun sekali itu, namun dia menampilkan aksi cukup baik menerusi disiplin riben sebentar tadi apabila mengutip mata tertinggi 27.800 mata bagi merangkul pingat emas keenam negara.
Sementara itu, pingat perak menjadi milik atlet Scotland, Louise Christie selepas mencatat 27.550 mata manakala pingat gangsa dimenangi atlet Kanada, Carmel Kallemaa menerusi catatan 27.500 mata.
Dalam pada itu, seorang lagi gimnas negara, Koi Sie Yan terpaksa berpuas hati selepas menamatkan disiplin riben di tempat keempat apabila hanya mengutip 27.200 mata.- KOSMO! ONLINE


Haram makan kenduri jika orang tidak jemput
Oleh KOSMO!

6 Ogos 2022, 9:56 pm
PETALING JAYA – Sesiapa yang tidak dijemput ke kenduri kahwin namun tetap pergi untuk makan maka hukumnya adalah haram dan perlu dibayar sebelum meninggal dunia.
Penceramah selebriti, Ustaz Azhar Idrus berkata, mengikut fiqah (fiqh) hanya orang yang dijemput sahaja yang boleh makan kecuali minta izin terdahulu daripada tuan rumah.
“Ramai yang berlaku ketika ini, kalau majlis tahlil, berkhatan semua itu boleh kerana dia umum tetapi kalau kenduri kahwin itu memang tidak boleh.
“Kalau kita bawa kawan yang secara kebetulan dalam perjalanan sama juga tidak boleh untuk makan bersama jika dia tidak dijemput kecuali kita mendapat keizinan terlebih dahulu,” katanya dalam sesi ceramah di media sosial baru-baru ini.
Tambahnya lagi, ketika ini ramai dalam kalangan wanita yang ingin pulang ke rumah namun keluar melalui pintu belakang tuan rumah dan meminta lauk, hukumnya juga adalah haram.
“Jangan buat benda ini mudah, tukang gulai ingat kita sudah dapat keizinan daripada tuan rumah untuk bungkus lauk tetapi kita tidak mendapat keizinannya.

“Hukumnya juga haram seperti mencuri, kalau nak juga lauk itu kita kena minta izin dengan tuan rumah,” ujarnya.
Katanya lagi, begitu juga kita bawa anak ramai ke tempat kenduri kahwin sepatutnya minta izin dahulu dengan tuan rumah.
“Memang boleh bawa anak, tetapi janganlah sampai 11 orang, setakat dua tiga orang tidak apa. Kalau sudah tahu hukumnya hari ini jadi kita perlu hubungi tuan rumah minta halal sekiranya pernah berlaku sebelum ini,” jelasnya. – KOSMO! ONLINE.


Ibu kahwinkan anak perempuan dengan ketua kampung kerana gagal bayar hutang
Oleh KOSMO!

6 Ogos 2022, 7:00 pm
JAKARTA – Sebuah hantaran tular di media sosial Indonesia memaparkan seorang gadis berusia 19 tahun dikahwinkan dengan ketua kampung kerana ibunya gagal membayar hutang, lapor laman berita Suara.com.
Hantaran tiga gambar itu dimuat naik dalam akaun Twitter @tanyakanrl.
Gambar pertama menunjukkan seorang ketua kampung bergambar sambil tersenyum bersebelahan dengan gadis yang berwajah muram dan tidak bermaya.
Dalam gambar kedua, beberapa wanita dipercayai saudara-mara dan keluarga gadis itu turut bergambar bersama-sama.
Seorang pengguna bernama Dewi Shinto mendedahkan perkara sebenar mengenai perkahwinan itu. Menurutnya, ibu gadis itu berhutang dengan ketua kampung tetapi tidak dapat melunaskan bayaran.
“Ketua kampung kemudian mahu mengahwini anaknya supaya hutang dilangsaikan,” kata Dewi.

Hantaran tersebut mendapat perhatian netizen di ruangan komen.
“Secara tidak langsung menjual anak,” kata seorang netizen.
“Ternyata drama di televisyen juga berlaku di kehidupan nyata,” komen netizen lain. – Agensi


Bumi berputar semakin laju punca hari paling singkat
Oleh KOSMO!

6 Ogos 2022, 8:00 pm
MOSCOW – Saintis-saintis menyatakan bahawa perubahan iklim, aktiviti seismik dan fenomena dikenali sebagai Chandler Wobble menjadi punca rekod hari paling singkat pada 29 Jun lalu, lapor portal berita MailOnline semalam.
Pada hari kejadian, Bumi melengkapkan putaran penuh dalam masa 1.59 milisaat kurang daripada masa standard 24 jam.
Fenomena itu turut didakwa berpunca daripada perubahan putaran Bumi pada paksinya yang mengalami gerakan goyah dipanggil ‘Chandler Wobble’. Ia berfungsi sama seperti putaran gasing yang bergoyang apabila mula perlahan.
Dalam beberapa tahun kebelakangan ini, putaran Bumi menjadi semakin laju yang mengakibatkan hari yang lebih singkat.
Pemanasan global yang mencarikan ais dan salji pada kadar lebih pantas juga didakwa memberi kesan kepada kejadian tersebut.
Kajian menunjukkan apabila glasier mencair akibat peningkatan suhu atmosfera dan pembakaran bahan api fosil, pengagihan semula jisim menjadikan Bumi beralih dan berputar lebih pantas pada paksinya.

Ini membawa kepada pencairan ratusan bilion tan ais setahun ke dalam lautan yang menyebabkan Kutub Utara dan Kutub Selatan bergerak ke arah timur sejak pertengahan 1990-an.
Gempa bumi dan aktiviti seismik lain juga boleh memberi kesan kepada kelajuan putaran Bumi. Fenomena itu boleh menggerakkan jisim ke arah pusat Bumi.
Sebagai contoh, gempa bumi pada 2004 yang mengakibatkan tsunami di Lautan Hindi telah mengalihkan batuan yang cukup untuk memendekkan waktu pada hari kejadian sebanyak hampir tiga mikrosaat.
Peredaran lautan dan tekanan di dasar laut turut menarik paksi Bumi. Pada November 2009, peristiwa di Lautan Selatan menjadikan Bumi berputar lebih laju dan memendekkan separuh daripada hari dalam bulan itu sebanyak 0.1 milisaat.
Sesetengah pakar percaya bahawa sesuatu mungkin berlaku pada teras dan mantel Bumi.
“Kami tidak pasti kerana Bumi adalah sistem yang sangat kompleks tetapi saya percaya ia menyebabkan Chandler Wobble terjejas dan tempoh hari berkurangan secara serentak.
“Tiada siapa menjangkakan bahawa Bumi akan mula berputar dengan lebih pantas,” kata Dr. Leonid Zotov dari Institut Astronomi Sternberg, Moscow. – Agensi


Projek hartanah baharu Jazz Park bangunkan perbandaran eksklusif
Oleh NORLIDA AKMAR IDROS

6 Ogos 2022, 7:12 pm
KULIM – Primus LKS Development Sdn. Bhd. melancarkan projek hartanah baharu dikenali sebagai Jazz Park dengan nilai pembangunan kasar (GDV) kira-kira RM1.2 bilion sekali gus bakal menjadikannya pembangunan perbandaran yang eksklusif di daerah ini.
Pengarah Urusan Kumpulan Primus, Datuk Razman Mohd. Noor berkata, projek bercampur antaranya meliputi perumahan, premis perniagaan, bangunan komersial serta hospital pakar itu dibangunkan di kawasan seluas 28 hektar berhampiran Kulim Hi-Tech Park (KHTP).
Katanya, pihaknya mempunyai visi untuk menyumbang bagi menaikkan status Kulim sebagai bandar moden dan kontemporari.
“Jazz Park terletak di lokasi strategik iaitu di perbandaran utama Kulim serta berhampiran dengan beberapa institusi pengajian tinggi, jabatan kerajaan dan kawasan perindustrian,” katanya ketika berucap pada Majlis Perasmian dan Pelancaran Jazz Park di sini hari ini.
Hadir merasmikan majlis ialah Pengerusi Jawatankuasa Industri dan Pelaburan Kedah, Datuk Dr. Ku Abd. Rahman Ku Ismail.
Projek mega itu dibahagikan kepada lapan fasa dengan fasa pertama melibatkan rangkaian restoran makanan terkenal yang dijangka siap pada penghujung tahun ini diikuti pembangunan pangsapuri 360 unit pada harga kira-kira RM260,000 seunit yang dijadualkan siap dalam tempoh tiga tahun.

Menurut beliau, syarikat juga menyediakan skim rumah mampu milik di tapak pembangunan tersebut terdiri daripada jenis Aman, Makmur dan Kasih.
“Kita yakin Jazz Park berpotensi untuk menjadi pemangkin kepada semua sub sektor ekonomi di Kedah yang mana ia dijangka mampu menjana aktiviti mantap dalam pasaran komersial, runcit, industri, perumahan dan hospitaliti,” ujarnya.
Tambahnya, selain itu, Jazz Park berupaya menjadi lokasi utama untuk pelbagai pembangunan masa hadapan di samping memberikan peluang keemasan kepada pelabur tempatan dan asing untuk melabur serta memiliki hartanah di kawasan perbandaran yang ekslusif.
Sementara itu, katanya, pihaknya turut menganjurkan Festival Citarasa Irama Muzik selama dua hari bermula hari ini dengan kehadiran penyanyi dan komposer tersohor, Datuk M. Nasir sempena pelancaran projek berkenaan.
Dalam pada itu, Ku Abd. Rahman berkata, projek itu memberi imej dan nafas baharu terhadap pembangunan di Kulim yang mana ia berupaya untuk menarik lebih ramai pembeli rumah kali pertama serta dalam kalangan pelabur, ekspatriat serta pekerja dalam bidang teknologi tinggi di KHTP.
“Pembangunan kawasan perbandaran baharu yang moden dan eksklusif ini bakal dilengkapi restoran terkenal, pusat beli-belah serta hospital ini membuka peluang kepada penduduk untuk berehat dan beriadah di sini,” katanya. – KOSMO! ONLINE


Lelaki maut dirempuh kereta ketika potong rumput
Oleh AZAHAR HASHIM

6 Ogos 2022, 6:35 pm
KULIM – Seorang pekerja syarikat pembersihan maut akibat dirempuh sebuah kereta ketika sedang memotong rumput di tepi jalan Taman Selasih di sini hari ini.
Dalam kejadian kira-kira pukul 1.14 tengah hari itu, mangsa berusia 68 tahun meninggal dunia di lokasi kejadian.
Mayat mangsa ditemui dalam keadaan terperosok di bawah kereta jenis Proton Iswara dipandu lelaki berusia 77 tahun.
Ketua Polis Daerah Kulim, Superintendan Mohd. Redzuan Salleh berkata, pemandu kereta terbabit dipercayai hilang kawalan lalu merempuh mangsa yang berada di kiri jalan.
Katanya, ketika kejadian mangsa memotong rumput di tepi jalan itu bersendirian.
“Akibat daripada perlanggaran itu, mangsa terperosok di bawah kereta sebelum dikeluarkan dengan bantuan orang ramai dan anggota bomba.

“Pegawai perubatan kemudian mengesahkan mangsa yang mengalami kecederaan parah pada kepala dan badan telah meninggal dunia,” katanya di sini hari ini.
Tambahnya, pemandu kereta tidak mengalami sebarang kecederaan.
“Kes disiasat di bawah Seksyen 41(1) Akta Pengangkutan Jalan 1987,” katanya. – KOSMO! ONLINE


Liga Perdana Inggeris: Liverpool terkedu diikat Fulham
Oleh KOSMO!

6 Ogos 2022, 9:48 pm
LONDON – Pasukan pilihan, Liverpool memulakan kempen Liga Perdana Inggeris (EPL) dengan langkah sumbang selepas diikat pendatang baharu, Fulham dengan keputusan 2-2 sebentar tadi.
Pada aksi di Stadium Craven Cottage itu, skuad The Reds kendalian Jurgen Klopp membariskan kesebelasan utama dengan jentera serangan dibarisi Roberto Firmino, Mohamed Salah dan Luis Diaz.
Fulham yang dibimbing oleh Marco Silva pula mempertaruhkan penyerang sensasi, Aleksandar Mitrovic untuk merobek gawang Liverpool.
Kepercayaan yang diberikan dibalas oleh Mitrovic apabila meledak gol pertama selepas menyudahkan hantaran Kenny Tete pada minit ke-32.
Bersambung pada babak kedua, Klopp yang agak tertekan memasukkan penyerang termahal dalam sejarah Liverpool, Darwin Nunez untuk digantikan dengan Firmino.
Penyerang antarabangsa Uruguay itu tidak menunggu lama untuk meledak gol pada aksi debut pertamanya dalam kancah EPL selepas melakukan jaringan pada minit ke-64.

Namun, kegembiraan Liverpool tidak bertahan lama selepas Mitrovic meledak gol kedua peribadi selepas menyempurnakan sepakan penalti pada minit ke-72.
Liverpool yang terdesak memburu jaringan penyamaan akhirnya berhasil menerusi penyudah Salah yang berjaya memanfaatkan hantaran Nunez pada minit ke-80.
Kedua-dua pasukan saling berbalas serangan tetapi kedudukan 2-2 kekal sehingga tamat perlawanan. – KOSMO! ONLINE


Tunku Azizah terima ‘hadiah’ kek kereta sempena Hari Keputeraan Ke-62
Oleh KOSMO!

6 Ogos 2022, 10:27 pm
PETALING JAYA – Warga Istana Negara hari ini membuat kejutan kepada Raja Permaisuri Agong, Tunku Azizah Aminah Maimunah Iskandariah bagi meraikan Hari Ulang Tahun Keputeraan Baginda ke-62 semalam.
Mereka telah menghadiahkan Tunku Azizah dengan sebuah kek berbentuk kereta yang difahamkan ia diinspirasi daripada sebuah model kereta jenama Honda milik Baginda.
Istana Negara dalam satu kenyataan di laman Facebook berkata, selain kek berbentuk kereta, mereka turut menghadiahkan pulut kuning serta nyanyian lagu ‘Happy Birthday To You’ dan ‘Allah Selamatkan Tuanku’.
“Kejutan ini berlangsung ketika Seri Paduka Baginda berangkat tiba dari Istana Bukit Serene di Johor Bahru, Johor Darul Takzim.
“Turut berangkat, Tengku Puteri Raja Tengku Puteri Afzan Aminah Hafizatullah,” kata Istana Negara.
Tambah kenyataan itu, Tunku Azizah turut berkenan memotong kek dan menzahirkan ucapan terima kasih kepada warga Istana Negara.

“Semoga Seri Paduka Baginda dilimpahi keberkatan, dipanjangkan usia dan keafiatan yang berpanjangan,” katanya.
Terdahulu, sempena Hari Keputeraan Baginda, satu majlis ‘suprise’ telah dilangsungkan Istana Bukit Serene, Johor Bahru, semalam.
Majlis tersebut telah disusun oleh anakanda saudara Seri Paduka Baginda, Tunku Tun Aminah Sultan Ibrahim. – KOSMO! ONLINE


Danny Mikhail mula petak keenam esok
Oleh MUHAMMAD HELMEE RAMLI

6 Ogos 2022, 8:32 pm
KUALA LUMPUR – Pelumba pasukan Tobaki Pink Racing, Danny Mikhail Khairul Fauzi melakar sejarah tersendiri dalam kategori Wira KBS Kejuaraan Cub Prix Malaysia 2022 apabila bakal memulakan perlumbaan esok di petak keenam.
Pada sesi kelayakan yang berlangsung di Litar Antarabangsa Sepang Utara hari ini, Danny menampilkan tunggangan terbaik apabila melakukan catatan masa keenam terpantas 1:26.108 saat (s) pada saingan shootout.
Ketua pasukan Pink Racing, Nur Atikah Azwar nyata gembira dengan keputusan yang dicatatkan anak buahnya itu selepas terpaksa memberi tumpuan pada saingan Wira KBS gara-gara dua pelumba CP125 belum pulih daripada kecederaan.
“Kita terpaksa alih tumpuan ke kategori Wira KBS pada perlumbaan kali ini kerana untuk CP125, Mohamad Harith Farhan (Baharin) belum pulih daripada kecederaan ligamen PCL putus, begitu juga Saiful (Azhary Mohamad) yang tidak cergas sepenuhnya.
“Oleh yang demikian, maka perlumbaan kali ini, kita akan beri tumpuan terhadap aksi Wira KBS yang disertai oleh Danny,” katanya ketika dihubungi Kosmo! hari ini.
Sebagai rekod, pelumba pasukan Idemitsu Honda YAM Racing, Md. Farid Hakimi Farid Sezli akan bermula di petak hadapan pada perlumbaan esok selepas mencatat masa terpantas 1:23.879s. – KOSMO! ONLINE


Penduduk Islam Songkhla bantah pembinaan patung gergasi di atas gunung
Oleh KOSMO!

6 Ogos 2022, 6:00 pm
BANGKOK – Lebih 4,000 orang Islam berhimpun bagi membantah pembinaan patung Kuan Yin terbesar  dunia di Gunung Khao Lon,  wilayah Songkhla di  selatan Thailand, lapor laman Thaiger, kelmarin.
Presiden Jawatankuasa Islam Wilayah Songkhla, Sakkriya Bilsal bersama  imam dari setiap masjid di wilayah itu adalah antara mereka yang menentang pembinaan patung dewi Cina setinggi 200 meter di atas gunung itu.
Lokasi tersebut dikelilingi penempatan masyarakat Islam.
Kuan Yin (juga ditulis Guanyin atau Kuan Im) ialah ‘Dewi Belas dan Ihsan’ Cina yang disembah oleh penganut Buddha di China, Tibet, Jepun, Korea, Thailand, Vietnam, dan beberapa pergerakan Buddha Barat.
Penunjuk perasaan memegang sepanduk bertulis ‘Penduduk Kampung Jana-Thepa tidak mengalu-alukan TPIPP’.
TPI Polene Power Plc yang merupakan pengendali loji janakuasa tempatan merancang untuk membina patung itu dan membangunkan kawasan perindustrian di daerah Chana.

Orang Islam tempatan percaya bahawa pembinaan patung itu bukan kerana agama tetapi bermotifkan keuntungan kerana pelaburan modal besar dalam projek tersebut.
“Anda mungkin mempunyai hak untuk membina apa sahaja di atas tanah anda, tetapi kami mahu anda memikirkan bagaimana ia membantu untuk hidup bersama dalam masyarakat beragama Islam,” kata salah seorang imam masjid yang membuat bantahan. – Agensi


Pemilik Snickers minta maaf gelar Taiwan negara
Oleh KOSMO!

6 Ogos 2022, 4:58 pm
BEIJING – Gergasi kandi Amerika Syarikat (AS), Mars Wrigley menegaskan bahawa pihaknya menghormati kedaulatan negara China dan memohon maaf kerana iklan coklat Snickers keluarannya merujuk Taiwan sebagai negara sekali gus mencetuskan kemarahan Beijing.
Tangkap layar iklan menampilkan kumpulan pop Korea Selatan, BTS itu tular di media sosial China di mana sebarang bentuk kenyataan sedemikian adalah tabu.
“Kami sedar bahawa aktiviti berkaitan Snickers di rantau tertentu dipandang amat serius dan kami benar-benar meminta maaf,” kata Mars Wrigley dalam satu kenyataan yang disiarkan di laman sosial China, Weibo semalam.
“Mars Wrigley menghormati kedaulatan negara China dan integriti wilayahnya. Kami melakukan perniagaan dengan mematuhi secara ketat semua peraturan dan undang-undang China,” tambahnya.
Beijing menyuarakan kemarahan pada minggu ini apabila Speaker Dewan Perwakilan Amerika Syarikat, Nancy Pelosi tidak mempedulikan amarannya dan melawat Taiwan.
China menganggap pulau itu sebagai sebahagian wilayahnya dan berjanji akan merampasnya menggunakan kekerasan jika perlu. – AFP


1,158 pelajar diploma UPSI mula mendaftar esok
Oleh KOSMO!

6 Ogos 2022, 5:19 pm
PETALING JAYA – Seramai 1,158 pelajar baharu diploma akan mendaftar di Universiti Pendidikan Sultan Idris (UPSI) bagi sesi akademik 2022/2023 mulai esok.
Pelajar baharu diploma itu akan mengikuti 12 program pengajian di tujuh fakulti melibatkan Fakulti Bahasa dan Komunikasi; Fakulti Muzik dan Seni Persembahan; Fakulti Pengurusan dan Ekonomi serta Fakulti Pembangunan Manusia.
Turut terlibat adalah Fakulti Seni, Komputeran dan Industri Kreatif; Fakulti Sains dan Matematik serta Fakulti Sains Sukan dan Sains Kejurulatihan.
Timbalan Naib Canselor (Hal Ehwal Pelajar dan Alumni), Prof. Madya Dr. Norkhalid Salimin berkata, pada semester ini kesemua pelajar akan mengikuti pengajian secara bersemuka.
Katanya, pelajar akan ditempatkan di Kolej Awang Had Salleh, Kampus Sultan Azlan Shah, Proton City yang terletak kira-kira 10 kilometer dari pekan Tanjung Malim.
“Proses pendaftaran akan diadakan di Dewan Kolej Ungku Omar yang terletak bersebelahan dengan kolej penginapan pelajar iaitu Kolej Awang Had Salleh.

“Ibu bapa yang datang menghantar anak-anak tidak perlu bimbang dengan keselamatan mereka kerana Jabatan Hal Ehwal Pelajar dan Alumni (JHEPA) akan memastikan kebajikan pelajar terjaga,”katanya dalam kenyataan di sini hari ini.
Mengulas mengenai harga makanan di kolej kediaman, Norkhalid berkata, pihak universiti akan menyediakan Menu Keluarga Malaysia dengan harga pakej RM3.50 di semua 23 kafetaria di UPSI.
“Alhamdulillah, semua kafetaria akan bersama universiti mengambil berat soal kebajikan pelajar supaya pelajar dan ibu bapa tidak terasa terbeban menanggung kos pengajian,” katanya.
Sementara itu, Naib Canselor UPSI, Prof. Datuk Dr. Md Amin Md Taff mengucapkan tahniah kepada semua pelajar baharu yang berjaya diterima masuk ke UPSI.
“Saya berharap pelajar sudah bersedia untuk mengharungi kehidupan kampus dan membina kecemerlangan diri demi kecemerlangan universiti,”katanya.-KOSMO! ONLINE


Pas ada pelan B jika tiada kerjasama dengan UMNO
Oleh ISWAN SHAFIQ ISA

6 Ogos 2022, 4:17 pm
SEBERANG PERAI – Pas sentiasa mempunyai alternatif sekiranya UMNO masih lagi tidak berminat untuk menjalin apa-apa hubungan atau persefahaman dengan parti itu khususnya melalui Muafakat Nasional (MN).
Ketua Pemuda Pas, Ahmad Fadhli Shaari berkata, walaupun Pas dilihat masih lagi berusaha untuk menjalin persefahaman dan perundingan dengan UMNO ketika ini, namun katanya, parti itu tetap bersedia untuk berhadapan dengan sebarang situasi terburuk atau ‘worst case scenario’ jika tiada sebarang perundingan berlaku.
Pada masa ini katanya, isyarat daripada ucapan terkini Presiden UMNO, Datuk Seri Dr. Ahmad Zahid Hamidi yang menyatakan permuafakatan itu hanya boleh dilakukan selepas PRU-15 jelas menunjukkan bahawa tidak akan ada sebarang kerjasama akan dibentuk antara kedua-dua pihak.
“Tapi, jika ada (kerjasama), itu lebih baik kerana akan memberi lebih tekanan kepada PH (Pakatan Harapan). Bagaimanapun, jika tidak ada apa-apa persetujuan pun kita tidak ada masalah untuk menghadapi Pilihan Raya Umum ke-15 (PRU-15) ini.
“Insya-Allah, kita yakin rakyat akan terus memberikan sokongan kepada Pas,” katanya kepada pemberita ketika ditemui semasa Majlis Perasmian Muktamar Dewan Pemuda Pas Negeri Pulau Pinang di Pusat Pengajian Darul Hadis, Tasek Gelugor di sini hari ini.
Hadir sama ialah Pesuruhjaya Pas negeri, Muhammad Fauzi Yusoff selain beberapa pemimpin daripada parti komponen Perikanan Nasional (PN) iaitu Bersatu dan Gerakan negeri.

Dalam perkembangan berasingan, beliau berkata, tarikh pembubaran Parlimen bagi membolehkan Pilihan Raya Umum ke-15 (PRU-15) diadakan bergantung kepada keadaan politik semasa dalam UMNO ketika ini. – KOSMO! ONLINE.


Isteri hempuk cermin kereta suami kantoi curang guna topi keledar
Oleh KOSMO!

6 Ogos 2022, 6:30 pm
JAKARTA – Seorang wanita di Gorontalo, Indonesia yang berjaya ‘menangkap’ suaminya curang bersama perempuan lain bertindak memecahkan cermin hadapan kereta ketika kedua-dua mereka berada di dalam kenderaan tersebut, lapor laman berita Kompas semalam.
Kejadian  berlaku di Jalan Raden Saleh, Kota Gorontalo, Sulawesi apabila wanita yang sedang menunggang motosikal menyedari suami dan perempuan simpanannya sedang berdua-duaan di dalam kereta.
Terkejut melihat isterinya, lelaki itu cuba untuk melanggar  motosikal wanita itu namun tidak berjaya.
Berang kerana hampir dilanggar suami sendiri, wanita tersebut memberhentikan motosikal lalu memegang topi keledar sebelum menghempasnya ke atas cermin hadapan kereta.
Lelaki tersebut memilih untuk melarikan diri bersama teman wanitanya dan membiarkan keretanya tersadai di jalan.
“Mungkin kerana dia sedang berjanji temu dengan wanita itu, sebab itu dia cuba melanggar saya.

“Saya terus berhenti di lampu isyarat merah, turun dan memecahkan cermin kereta,” kata isteri yang dikenali sebagai SU.
SU dan suaminya masing-masing membuat laporan polis dengan lelaki itu mengatakan isterinya telah melakukan kesalahan vandalisme dengan memecahkan cermin keretanya. – Agensi


Hujan lebat di 4 negeri petang ini
Oleh KOSMO!

6 Ogos 2022, 6:30 pm
PETALING JAYA – Empat negeri akan dilanda hujan lebat, ribut petir serta angin kencang sehingga pukul 8 malam ini.
Jabatan Meteorologi Malaysia (MetMalaysia) berkata, antara negeri yang terlibat adalah Kedah, Pahang, Johor dan juga Sabah.
“Di Kedah, kawasan yang terbabit adalah Kubang Pasu, Kota Setar, Pokok Sena, Padang Terap, Yan, Pendang dan Sik, manakala di Pahang pula melibatkan daerah Rompin.
“Sementara itu, bagi negeri Johor pula ia melibatkan daerah Kluang, Mersing dan Kota Tinggi ,manakala bagi Sabah ia melibatkan kawasan Sandakan (Beluran dan Sandakan),”katanya.
Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam yang hampir atau dijangka berlaku melebihi sejam.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Polis tahan bekas menteri hina Presiden Jokowi
Oleh KOSMO!

6 Ogos 2022, 5:30 pm
JAKARTA – Polis Indonesia memberkas seorang bekas menteri kerana jenayah kebencian selepas dia memuat naik gambar wajah Presiden Joko Widodo (Jokowi) diletakkan pada patung Buddha dengan menggunakan teknik ‘superimpose’.
“Penangkapan bekas menteri belia dan sukan, Roy Suryo termasuk rampasan akaun Twitter dan telefon bimbitnya. Ia dibuat bagi menghalang suspek daripada menghapuskan sebarang bahan bukti.
“Polis memutuskan untuk menahan Roy Suryo Notodiprojo bermula malam ini sebagai suspek dalam kes ungkapan kebencian,” kata jurucakap polis, Endra Zulpan pada satu sidang akhbar semalam.
Muat naik Roy di laman Twitter itu dibuat pada Jun lalu selepas pemerintah mengumumkan rancangan untuk menaikkan bayaran masuk ke Candi Borobudur, Jawa Tengah. Ia merupakan kuil Buddha terbesar di dunia.
Rancangan itu kemudian dibatalkan selepas menerima kritikan pelbagai pihak.
Dia menulis komen bersama imej pemimpin Indonesia pada patung Buddha yang dimuat naiknya sebagai ‘kelakar’.

Paparannya bagaimanapun mencetuskan kemarahan sebilangan rakyat Indonesia yang menyifatkan perbuatan tersebut menghina Jokowi dan agama Buddha.
Sebuah organisasi dan lelaki beragama Buddha kemudian membuat laporan polis secara berasingan meminta dia ditangkap.
Roy berdepan pertuduhan termasuk jenayah kebencian yang membawa hukuman penjara maksimum enam tahun dan denda satu bilion rupiah (RM298,997). – AFP


Haram ambil anak angkat guna sindiket
Oleh MOHD RIDZAUDDIN ROSLAN

6 Ogos 2022, 6:17 pm
PUTRAJAYA – Tindakan mana-mana individu yang menggunakan sindiket dengan membayar sejumlah wang semata-mata untuk mendapatkan anak angkat adalah haram berdasarkan hukum yang ditetapkan agama Islam. Mufti Pulau Pinang, Datuk Seri Dr. Wan Salim Wan Mohd. Noor berkata, tindakan itu seolah-olah menjual manusia dan berdasarkan pandangan Islam hukumnya adalah haram. Mufti Pulau Pinang, Dr. Wan Salim Wan Mohd. Noor “Menurut Islam, manusia bukanlah barang dagangan yang boleh dijual beli dan tindakan pihak-pihak tertentu yang mendapatkan anak angkat menggunakan sindiket dilihat telah…

Sila Log Masuk atau Langgan untuk membaca berita sepenuhnya


Hasrat tercapai, Stacy selamat lahir bayi lelaki
Oleh SAIRUL ZAMRI MISRANI

6 Ogos 2022, 4:48 pm
PETALING JAYA – Impian pasangan penyanyi, Akim Ahmad dan Stacy untuk menimang seorang anak lelaki dalam rumah tangga mereka akhirnya tercapai apabila Stacy selamat melahirkan anak kedua mereka pagi tadi.
Berita gembira tersebut dikongsikan Akim menurusi hantaran dalam Instagram sebentar tadi.
“Segala pujian selayaknya untukmu ya Allah, pukul 10.19 pagi, 6 Ogos 2022 bersamaan 8 Muharam 1444 Hijrah, isteriku tercinta, Stacy Anam telah selamat melahirkan anak lelaki kami.
“Alhamdulillah, terima kasih wahai isteri. Terima kasih Tuhanku,” tulisnya pada ruangan kapsyen.
Menjengah ruangan komen, rata-rata pengikut dan rakan artis mengucapkan tahniah dan syukur atas kelahiran putera sulung mereka itu.
“Tahniah Akim dan Stacy. Dapat juga anak lelaki seperti yang kamu berdua mahukan.

“Syukur alhamdulillah atas kurniaan Allah ini. Semoga membesar dengan sihat dan bahagiakan kedua ibu bapa,” komen pengikut.
Terdahulu, spekulasi kehamilan Stacy terjawab apabila penyanyi itu membuat pengesahan sedang berbadan dua pada Mei lalu.
Ketika itu, kandungan Stacy atau nama sebenarnya Ummu Shaikhah Stacy Anam, 32, sudah mencecah usia tujuh bulan dan dijangka bersalin awal Ogos.
Akim dan Stacy mendirikan rumah tangga di Kota Kinabalu, Sabah pada 2016.
Hasil perkahwinan dengan Akim, mereka dikurniakan cahaya mata perempuan diberi nama Eshaal yang kini berusia lima tahun. Terdahulu, Stacy turut mempunyai seorang anak angkat, Bella Valentina yang dibela sejak sebelum berkahwin. – KOSMO! ONLINE


30 peratus peserta ladang rakyat Kelantan keluar kepompong kemiskinan
Oleh MUSTAQIM MOHAMED

6 Ogos 2022, 5:31 pm
KOTA BHARU – Kira-kira 20 hingga 30 peratus peserta Program Ladang Rakyat di Kelantan berjaya keluar daripada paras kemiskinan sejak program tersebut dilancarkan 16 tahun lalu.
Ketua Pegawai Operasi Perbadanan Pembangunan Ladang Rakyat Negeri Kelantan, Mohd. Zain Mat berkata, jumlah tersebut merupakan statistik perbadanan itu dengan kesemua peserta telah menerima dividen kira-kira RM161 juta sepanjang tempoh berkenaan.
Menurutnya, sebahagian dividen sebanyak RM4 juta bagi tahun ini sudah diagihkan melibatkan seramai 4,713 peserta di seluruh negeri ini.
“Setiap peserta menerima RM200 sebulan dan kebiasaannya pembayaran akan dibuat secara terkumpul. Contohnya pada kali ini, bayaran dividen dilakukan untuk lima bulan sekali gus.
“Jadi, setiap peserta Program Ladang Rakyat akan menerima RM2,400 setahun,” katanya ketika ditemui selepas Majlis Himpunan Perdana Peserta Ladang Rakyat Negeri Kelantan dan Pembahagian Dividen Ladang Rakyat Peringkat Ke-56 di sini hari ini.
Penyampaian dividen itu disempurnakan oleh Menteri Besar Kelantan, Datuk Ahmad Yakob yang turut diiringi oleh Timbalan Menteri Besar Kelantan, Datuk Mohd. Amar Abdullah.

Mohd. Zain berkata, statisik berkenaan bukan yang terbaharu berikutan Perbadanan Pembangunan Ladang Rakyat Negeri Kelantan tidak dapat membuat bancian sejak dua tahun kebelakangan ini.
Katanya, masalah berkenaan adalah disebabkan oleh kekangan Perintah Kawalan Pergerakan (PKP) dan penularan jangkitan Covid-19 yang turut menjejaskan peserta ladang rakyat. – KOSMO! ONLINE


Lebih 2,000 termasuk asnaf serbu karnival kerjaya
Oleh ABDUL RAZAK IDRIS

6 Ogos 2022, 3:05 pm
SHAH ALAM – Karnival Kerjaya Jom Kerja Lembaga Zakat Selangor (LZS) di Pusat Konvensyen Shah Alam (SACC) berlangsung meriah apabila diserbu lebih 2,000 pencari kerja.
Karnival tersebut menawarkan lebih 6,000 peluang pekerjaan dari 31 majikan pelbagai sektor untuk ditawarkan kepada asnaf fakir, miskin dan mualaf.
Seorang asnaf mualaf dari rumah kebajikan Baitul Salam, Farhan Abdullah,28, memberitahu ingin mencuba nasib bagi mengubah corak hidupnya selepas lama menganggur.
Katanya, dia mempunyai kelulusan teknikal dari sebuah pusat pengajian dan bercita-cita bekerja dalam bidang tersebut.
“Syukur dapat turut serta karnival ini dan harap tuah menanti agar beroleh pekerjaan nanti.
“Sudah tentunya, berharap dapat bekerja sebagai seorang juruteknik atau bidang berkaitan saya terima dengan sebaiknya,”katanya ketika ditemui hari ini. – KOSMO! ONLINE.


4 ADUN boleh jalankan tugas sehingga mahkamah buat keputusan
Oleh SAFINA RAMLI

6 Ogos 2022, 4:05 pm
GEORGE TOWN – Empat Ahli Dewan Undangan Negeri (ADUN) Parti Pribumi Bersatu Malaysia (Bersatu) masih boleh menjalankan tugas sebagai wakil rakyat di kawasan masing-masing sehingga Mahkamah Tinggi Pulau Pinang membuat keputusan mengenai saman pemula yang dibuat mereka.
Ketua Menteri, Chow Kon Yeow berkata, selagi keputusan masih belum dibuat oleh Mahkamah Tinggi Pulau Pinang, kesemua ADUN tersebut juga boleh menerima faedah dan gaji seperti biasa.
“Selagi keputusan tidak dibuat oleh Mahkamah Tinggi, kesemua ADUN berkenaan masih boleh laksanakan tanggungjawab di kawasan masing-masing. Mereka juga akan terima faedah dan gaji seperti sedia ada sehingga mahkamah buat keputusan,” katanya selepas merasmikan majlis pecah tanah projek pembesaran Hospital Pantai di Bayan Lepas, di sini hari ini.
Perkara 14A Perlembagaan Negeri Pulau Pinang menyatakan bahawa seseorang ADUN hendaklah mengosongkan kerusinya jika telah dipilih sebagai calon parti politik, beliau perlu meletak jawatan atau dipecat daripada parti atau telah dipilih selain sebagai calon parti politik, menyertai parti politik lain.
Empat ADUN iaitu Zulkifli Ibrahim (Sungai Acheh), Afif Bahardin (Seberang Jaya), Khaliq Mehtab Mohd Ishaq (Bertam) dan Zolkifly Md Lazim (Telok Bahang) telah memfailkan writ saman terhadap DUN Pulau Pinang dan Speakernya bagi mencabar usul yang dibentang pada Oktober 2020 agar mereka mengosongkan kerusi masing-masing dan pilihan raya kecil (PRK) diadakan.
DUN Pulau Pinang dan Speaker mahu Mahkamah Persekutuan memutuskan persoalan sama ada Perkara 14A Perlembagaan Negeri Pulau Pinang adalah tidak sah kerana ia tidak konsisten dengan Perkara 10 (1) (c) Perlembagaan Persekutuan mengenai hak kebebasan berpersatuan. – KOSMO! ONLINE


Tiga beranak maut, kenderaan rempuh tiang
Oleh IVAN AMIRUL

6 Ogos 2022, 2:55 pm
KOTA KINABALU – Tiga beranak maut manakala seorang ahli keluarga parah ekoran kenderaan pacuan empat roda dinaiki dipercayai terbabas sendiri sebelum merempuh tiang jejambat di Jalan Lintas, Luyang malam tadi.
Dalam kejadian pada pukul 11.41 malam itu, pemandu Jimmykal Assam, 44 dan dua anak lelaki dan perempuan berusia belasan tahun disahkan meninggal dunia di lokasi kejadian.
Ketua Polis Daerah Kota Kinabalu, Asisten Komisioner Mohd Zaidi Abdullah berkata, seorang lagi anggota keluarga kanak-kanak lelaki berusia lima tahun parah dan kini menerima rawatan di Hospital Queen Elizabeth (HQE).
“Siasatan awal mendapati kemalangan melibatkan kenderaan pacuan empat roda jenis Nissan Navara dipercayai terbabas sendiri dan melanggar tiang jejambat Jalan Lintas, Luyang.
“Tiga mangsa disahkan meninggal dunia di lokasi kejadian manakala kanak-kanak lelaki berusia lingkungan lima tahun parah telah dibawa ambulans ke HQE I untuk rawatan lanjut.
“Siasatan masih diteruskan dan keterangan termasuklah butiran dua mangsa akan dikemaskini,” katanya dalam kenyataan media hari ini

Kes disiasat mengikut Seksyen 41 (1) APJ 1987. – KOSMO! ONLINE.


Atlet Itali guna tangan tutup zakar semasa acara larian 400 meter
Oleh KOSMO!

6 Ogos 2022, 3:59 pm
BOGOTA – Larian seorang atlet Itali diperlahankan apabila dia terpaksa menutup kemaluannya menggunakan tangan ketika menyertai pertandingan kerana tidak memakai seluar dalam, lapor laman berita MailOnline semalam.
Kejadian berlaku ketika Alberto Nonino menyertai larian 400 meter pada Kejohanan Olahraga Dunia B-20 di Cali, Colombia.
Atlet Itali berusia 18 tahun itu memulakan perlumbaan dengan kedudukan yang baik di pusingan pertama bagi memburu kemenangan.
Tidak lama kemudian, Nonino kelihatan tidak selesa, manakala rakaman perlumbaan menunjukkan dia melihat ke bawah untuk memeriksa seluar pendeknya.
Nonino ketika itu menyedari alat sulitnya terdedah secara tidak sengaja. Untuk kekal dalam perlumbaan, dia terpaksa menggunakan tangan  untuk menutup kemaluannya.
Di sebalik usaha yang dilakukan, masalah itu berterusan ketika Nonino berlari mengelilingi dua selekoh terakhir sedangkan perlumbaan belum berakhir.

Nonino mampu mengatasi dua pesaingnya ketika menyelit zakarnya ke dalam seluar pendek. Ketika mula menghampiri garisan akhir, pelari lain mula mengatasinya.
Larian Nonino diperlahankan ketika fikirannya terdesak untuk menjaga maruahnya. Atlet Itali itu ketinggalan ketika tujuh pelari lain melepasi meter akhir.
Dia melepasi garisan penamat di tempat terakhir dengan catatan masa 51.567 saat. Menurut World Athletics, larian 400 meter terbaik Nonino ialah 51.12 saat. – Agensi


Jawatankuasa khas ditubuhkan, siasat kes KKPA tengking pegawai JIM
Oleh MOHD RASDAN AHMAD

6 Ogos 2022, 3:01 pm
SERDANG – Perdana Menteri mengarahkan satu jawatankuasa khas ditubuhkan bagi menyiasat isu melibatkan Ketua Pengarah Perkhidmatan Awam (KPPA), Datuk Seri Mohd. Shafiq Abdullah dengan seorang pegawai kanan Jabatan Imigresen (JIM) baru-baru ini.
Menurut Datuk Seri Ismail Sabri Yaakob, beliau sudah meminta Ketua Setiausaha Negara (KSN), Tan Sri Mohd. Zuki Ali untuk menentukan pemilihan ahli jawatankuasa tersebut nanti.
“Kita minta supaya KSN melihat perkara ini dan menubuhkan jawatankuasa di peringkat dalaman untuk adakan siasatan, kita kena berlaku adil kepada semua pihak termasuk yang mengadu dan juga yang diadu.
“Kita serahkan kepada satu jawatankuasa yang akan ditentukan oleh KSN, siapa pengerusi dan sebagainya untuk membuat siasatan secara dalaman, saya serahkan kepada KSN,” katanya selepas merasmikan Pameran Pertanian, Hortikultur dan Pelancongan Agro Malaysia (MAHA) di MAEPS Serdang hari ini.
Kosmo! sebelum ini melaporkan tular dakwaan kejadian KPPA menengking dan mengeluarkan kata-kata kesat terhadap kakitangan JIM dalam kejadian yang berlaku antara pukul 8.40 hingga 9.40 pagi di KLIA pada Rabu lalu.
Begitupun, Jabatan Perkhidmatan Awam (JPA) menafikan tuduhan Ketua Pengarahnya mengeluarkan kata-kata kesat terhadap pegawai JIM yang bertugas di KLIA.- KOSMO! ONLINE.


Saya memang menganggur, tapi tidaklah terdesak – Aril Pilus
Oleh SAIRUL ZAMRI MISRANI

6 Ogos 2022, 3:43 pm
KUALA LUMPUR – Tiada tawaran pekerjaan dan hidup menganggur sejak Ramadan lalu, penyanyi dan pengacara Aril Pilus mengakui hidupnya sangat terkesan namun tidak pernah menagih simpati atau meminjam wang daripada kenalan terdekat.
Kata Aril, dia tidak malu mengakui sememangnya sudah tiada pekerjaan tetap sejak program CCTV yang dikendalikannya sejak tujuh tahun lalu ditamat siaran oleh Astro .
“Setelah tujuh tahun mengendalikan program CCTV, pihak Astro buat keputusan menamatkannya. Kali terakhir bersiaran pada bulan puasa lalu.
“Tipulah kalau cakap saya tak terkesan. Sesiapa yang alami perkara yang serupa juga akan memahami perasaan tersebut.
“Alhamdulillah, walaupun dah tak ada kerja sekarang, saya belum lagi terdesak sehingga terpaksa meminjam duit orang. Saya sendiri berharap dan berdoa agar tak sampai ke tahap itu,” kata Aril selepas sidang akhbar pelancaran single terbaharu Irfan Haris berjudul Bisik di sini semalam.
Pada masa sama, Aril berkata, gaya hidup bersederhana selama ini juga sedikit sebanyak membantunya menguruskan kewangan keluarga dengan baik.

“Bila jadi macam ini, saya lihat balik dan bersyukur sekurang-kurangnya saya ini bukan jenis orang yang suka hidup bermewah-mewah
“Jujur saya tak pandai dan tiada keinginan nak pakai kad kredit dan hutang saya dengan pihak bank cuma kereta selain bil harian.
“Saya tak berbelanja barang jenama mewah. Zaman itu semua sudah berlalu dan pernah saya lalui,” katanya.
Buat masa ini Aril bersama rakannya juga pengacara Alif Farhan sedang giat mengembangkan saluran YouTube mereka menerusi program Gila Geng.
Gila Geng merupakan sebuah platform untuk mana-mana sahaja selebriti yang ingin mempromosikan lagu, drama dan sebagainya.
Aril, 37, yang merupakan adik kepada Allahyarham penyanyi Izwan Pilus mendirikan rumah tangga bersama Puteri Erma Edlinda Megat Aminuddin pada 20 Disember 2013.
Hasil perkahwinan, mereka dikurniakan seorang cahaya mata lelaki bernama Tun Adriel Mikael yang kini berusia tujuh tahun. – KOSMO! ONLINE


Masalah ‘mat rempit’ salah individu sendiri
Oleh KHAIRUL MOHD. ALI

6 Ogos 2022, 3:52 pm
JOHOR BAHRU – Gejala samseng jalanan atau lebih dikenali sebagai mat rempit yang masih berleluasa ketika ini bukan kerana kesalahan ibu bapa, masyarakat atau pihak berkuasa sebaliknya salah individu itu secara peribadi.
Timbalan Ketua Polis Daerah Seri Alam, Deputi Superintendan Dr. Mohd. Roslan Mohd. Tahir berkata, perkara itu hasil dapatan kajiannya selama tiga tahun dalam menghasilkan buku Rempit: Barah Dalam Masyarakat Salah Siapa.
Menurutnya, seramai 300 responden yang ditemu bual memberitahu penglibatannya mereka dalam aktiviti berkenaan adalah atas dasar kehendak masing-masing.
“Selama ini masyarakat kita menyalahkan kerajaan, ahli keluarga dan masyarakat, masing-masing menuding jari kepada satu sama lain, tetapi hasil kajian saya mendapati sebaliknya ia adalah salah diri mereka sendiri.
“Daripada sekitar 300 responden yang merupakan mat rempit tegar, mereka mengatakan mereka sendiri yang mahu menjadi mat rempit, sama ada disebabkan keseronokan dan keterujaan ataupun kerana tawaran hadiah sekiranya menang perlumbaan haram,” katanya. -KOSMO! ONLINE


SPRM nafi wujud unsur ‘dua darjat’ dalam siasatan
6 Ogos 2022, 3:19 pm
KUALA LUMPUR – Suruhanjaya Pencegahan Rasuah Malaysia (SPRM) menepis kenyataan Pengerusi Kebangsaan DAP, Lim Guan Eng yang mendakwa wujud unsur ‘dua darjat’ dalam siasatan yang dijalankan badan itu terhadap beberapa tokoh politik.
Ketua Pesuruhjaya SPRM, Tan Sri Azam Baki memberi jaminan mana-mana individu yang dikaitkan dengan skandal rasuah tidak akan terlepas daripada siasatan seperti mana pernah diumumkan di Dewan Rakyat baru-baru ini.
“Saya jamin tiada siapa yang akan terlepas, semuanya akan dipanggil. Di Parlimen pun disebut telah dan akan memanggil, bermakna siasatan telah kita jalankan.
“Namun begitu, buat masa ini saya tidak boleh dedahkan jumlah (berapa orang) dan siapa (identiti) tetapi ramai yang telah kita panggil untuk siasatan SPRM,” ujarnya pada sidang akhbar hari ini.
Terdahulu, beliau hadir pada Majlis Pertemuan Tahunan Ahli MCW 2022 dan Penyampaian Anugerah Perkhidmatan Cemerlang (APC) 2021-2022 dan Pingat Bakti MCW 2022 di Akademi Pencegahan Rasuah Malaysia (MACA) Jalan Duta di sini.
Pada Sabtu lalu, Guan Eng mempersoal tindakan SPRM menyiasat Presiden UMNO, Datuk Seri Dr Ahmad Zahid Hamidi atas dakwaan menerima dana rasuah, namun tidak mengambil tindakan sama terhadap beberapa orang bekas pemimpin UMNO yang kini sudah menyertai Parti Pribumi Bersatu Malaysia (Bersatu).

Guan Eng dilaporkan berkata, SPRM hanya menjalankan siasatan berhubung penyelewengan dana membabitkan seorang menteri dan dua timbalan menteri hanya selepas nama mereka didedahkan semasa prosiding Mahkamah dan bukan atas inisiatif suruhanjaya itu sendiri. – KOSMO! ONLINE


2 lelaki Thailand dicekup seludup petrol, diesel
Oleh MUHAMMAD AYMAN GHAFFA

6 Ogos 2022, 3:10 pm
TANAH MERAH – Dua lelaki Thailand dicekup selepas dipercayai menyeludup sebanyak 150 liter petrol dan 50 liter diesel bernilai RM3,415 di pangkalan haram Rumah Anjing, Kampung Renab dekat Bukit Bunga di sini semalam.
Kedua-dua lelaki berusia 19 tahun dan 35 tahun itu ditahan semasa mereka menyeberangi sungai di pangkalan haram tersebut kira-kira pukul 8 pagi.
Ketua Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Tanah Merah, Ahmad Azizi Abdul Kadir berkata, pihaknya menerima serahan kes daripada Batalion Ke-23, Rejimen Askar Melayu DiRaja, Kem Gua Permai berhubung satu operasi dan pencegahan ketirisan barang kawalan di sempadan negara.
Menurutnya, serbuan dijalankan semasa kedua-dua suspek sedang memunggah bekas plastik yang berisi petrol dan diesel untuk menyeberangi sungai di pangkalan haram itu.
“Siasatan mendapati, mereka tidak memiliki sebarang dokumen atau pas sah untuk memasuki negara ini.
“Kita telah merampas minyak petrol sebanyak 150 liter, minyak diesel 50 liter dan sebuah motosikal dengan nombor pendaftaran Thailand,” katanya dalam satu kenyataan hari ini.

Menurut Ahmad Azizi, pihaknya telah mendapat perintah reman selama empat hari bermula hari ini dari Mahkamah Majistret Machang untuk menjalankan siasatan terhadap kedua-dua suspek.
Tambahnya, kes disiasat mengikut Seksyen 21 Akta Kawalan Bekalan 1961 iaitu dengan niat memiliki barang kawalan minyak petrol dan diesel untuk melakukan suatu kesalahan. – KOSMO! ONLINE


Kerajaan bersedia sebarang kemungkinan PRU
Oleh MOHD RASDAN AHMAD

6 Ogos 2022, 2:35 pm
SERDANG – Kerajaan pimpinan Perdana Menteri, Datuk Seri Ismail Sabri Yaakob bersedia dengan apa sahaja kemungkinan termasuk membubarkan Parlimen dalam masa terdekat sekiranya terdapat parti yang menarik sokongan terhadap kerajaan ketika ini.
Jelas Ismail Sabri, ini kerana sebagai negara yang mengamalkan demokrasi, mana-mana parti berhak untuk menentukan keputusan sendiri.
“Sekiranya semua pihak bersedia untuk pilihan raya, tiada masalah untuk kerajaan membubarkan Parlimen dan seterusnya mengadakan Pilihan Raya Umum Ke-15 (PRU15).
“Sekiranya masih belum bersedia dan kerajaan sedia ada kekal, saya akan mempertimbangkan tarikh pilihan raya dengan meneliti isu-isu rakyat terlebih dahulu,” jelasnya selepas merasmikan Pameran Pertanian, Hortikultur dan Pelancongan Agro Malaysia (MAHA) di MAEPS Serdang hari ini.
Tambahnya, terserah kepada siapa sahaja untuk membuat sebarang keputusan kerana mana-mana parti boleh buat keputusan sendiri namun, kesan daripada keputusan itu perlu dihadapi.
“Kalau ada tindakan tarik sokongan seterusnya kalau kerajaan itu tumbang, maka pilihan raya perlu dilaksanakan selepas itu.

“Jadi kalau semua bersedia ke arah pilihan raya, maka tiada pilihan untuk kita adakan pilihan raya. Jadi kerajaan sentiasa bersedia dalam apa sahaja keadaan. Kalau bersedia hadapi pilihan raya, maka kita akan adakan pilihan raya,” jelasnya. -KOSMO! ONLINE.


Pulau Ketam antara lokasi ceroboh, curi pokok bakau
Oleh ISKANDAR SHAH MOHAMED

6 Ogos 2022, 1:44 pm
KUALA SELANGOR – Pulau Ketam, pesisir pantai Kuala Selangor dan Sabak Bernam antara lokasi tumpuan kegiatan haram menebang dan mencuri pelbagai spesies pokok bakau di negeri ini.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, kegiatan itu didalangi pihak tertentu ekoran permintaan tinggi pokok bakau terutama dalam sektor pembinaan untuk dijadikan kayu cerucuk.
Kata beliau, pihaknya memandang serius aktiviti haram di kawasan pesisir pantai dan hutan paya bagi tujuan komersial itu.
“Kita sememangnya ada menerima laporan mengenai pencerobohan pokok bakau itu dan lokasi yang dikenal pasti seperti Pulau Ketam, pesisir pantai Kuala Selangor serta Sabak Bernam.
“Namun, kita menghadapi kekangan kerana tidak dapat menjalankan pemantauan 24 jam kerana kawasan pencerobohan yang luas,” katanya selepas menyempurnakan Program Pelepasan 5,000 Fun Walk Taman Alam sempena Karnival Kuala Selangor di sini, hari ini.
Jelas Loy Sian, pihaknya bagaimanapun sentiasa melakukan rondaan dan operasi penguatkuasaan secara berkala bagi membanteras kegiatan itu. – KOSMO! ONLINE.


Ainul Mardhiah sedar sepenuhnya, tidak perlukan ventilator
Oleh KOSMO!

6 Ogos 2022, 1:18 pm
PETALING JAYA – Kesihatan Ainul Mardhiah Ahmad Safiuddin semakin baik dan telah sedar sepenuhnya selepas hampir seminggu di rawat di unit rawatan rapi pediatrik (PICU) akibat jangkitan kuman.
Khabar gembira itu dikongsi sendiri bapa Ainul Mardhiah, Ahmad Safiuddin Ahmad Razak menerusi laman Facebooknya hari ini.
Menurut Ahmad Safiuddin, bacaan darah Ainul Mardhiah hampir normal semuanya manakala mesin ventilator sudah dimatikan serta banyak ubatan telah diberhentikan.
“Cuma kuman masih ada lagi dan perlu teruskan antibiotik, sehingga bila, itu terpulang pada doktor, doktor lebih tahu. Asalkan Ainul sihat sahaja.
“Hari ini Ainul kena tambah darah, terima kasih penderma darah. Orang seperti Ainul ini sangat perlukan darah tambahan, beruntung orang yang suka menderma darah ini.
“Pahala anda sentiasa mengalir sebab telah berbuat ihsan sesama manusia,” tulisnya di Facebook hari ini.

Mengulas lanjut Ahmad Safiuddin berkata, jika tiada yang menderma darah, bagaimanalah hospital hendak mencari darah untuk pesakit seperti anaknya.
“Semoga Allah SWT lapangkan rezeki kalian dan dicukupkan semuanya. Azam lepas ni kita derma darah ramai ramai ya.
“Nampak macam remeh-temeh, tapi percaya lah besar pahalanya sebab dapat bantu orang yang memerlukan. Membantu dan memberi pertolongan tidak semestinya dengan wang ringgit,” katanya. -KOSMO! ONLINE


Kes LCS: SPRM tidak boleh dedahkan butiran siasatan
6 Ogos 2022, 2:47 pm
KUALA LUMPUR – Suruhanjaya Pencegahan Rasuah Malaysia (SPRM) tidak boleh mendedahkan butiran siasatan berhubung projek pembinaan enam kapal tempur pesisir (LCS) bagi kegunaan Tentera Laut Diraja Malaysia (TLDM) kerana ia melibatkan sensitiviti dan campur tangan banyak pihak.
Ketua Pesuruhjaya SPRM, Tan Sri Azam Baki berkata, pihak SPRM sudah merujuk kertas siasatan kepada Jabatan Peguam Negara namun tidak boleh mendedahkan butiran lanjut berkenaan perkara tersebut.
“Siasatan berkenaan perkara itu memang sudah dijalankan sudah banyak tahun, sekarang saya tak nak umumkan lagi siasatan berada di peringkat mana dan apakah keputusannya demi menjaga sensitiviti.
“Ramai yang mempersoalkan seolah-olah kami (SPRM) tidak menjalankan siasatan, banyak kali saya kata SPRM sudah siasat dan dalam peringkat akhir penyiasatan. Banyak kali saya pernah sebut perkara ini.
“Saya kena jaga sensitiviti berkaitan hal-hal penyiasatan dan juga kerahsiaan kes tersebut, ini kerana ia bukan sahaja melibatkan SPRM bahkan juga membabitkan agensi-agensi lain termasuk Jabatan Peguam Negara,” ujarnya pada sidang akhbar hari ini.
Terdahulu beliau hadir pada Majlis Pertemuan Tahunan Ahli MCW 2022 dan Penyampaian Anugerah Perkhidmatan Cemerlang (APC) 2021-2022 dan Pingat Bakti MCW 2022 di Akademi Pencegahan Rasuah Malaysia (MACA) Jalan Duta di sini.

Jelas beliau, pihaknya memberi jaminan akan mengumumkan hasil siasatan apabila tiba masanya nanti.
“Sebelum itu, saya kena bincang perkara ini dengan pihak Jabatan Peguam Negara dan pihak-pihak yang terlibat barulah kita boleh buat kenyataan,” ujarnya.
Terdahulu, Jawatankuasa Kira-Kira Wang Negara (PAC) dalam laporannya berhubung projek itu memaklumkan kajian daya maju (due diligence) yang dilakukan kerajaan terhadap syarikat Boustead Naval Shipyard Sdn Bhd (BNS) untuk pembinaan lima kapal LCS Tentera Laut Diraja Malaysia (TLDM) gagal mengesan masalah kewangan syarikat berkenaan.
Ia dibuktikan apabila kerajaan terpaksa membuat pembayaran pendahuluan sehingga RM1.36 bilion kepada BNS, bertentangan dengan Surat Pekeliling Perbendaharaan Bilangan 5 Tahun 2007 yan


Remaja langgar gajah stabil, jalani pembedahan buang darah beku
Oleh ADNAN IBRAHIM

6 Ogos 2022, 1:32 pm
KLUANG – Seorang remaja lelaki yang terlibat dengan kemalangan selepas melanggar seekor gajah yang melintas jalan di Kilometer 84 Jalan Kota Tinggi – Kluang malam kelmarin kini beransur pulih.
Ibu mangsa, Saedin Sadoon, 47, berkata, walaupun anaknya, Muhammad Danish Saedin, 17, masih ditidurkan selepas pembedahan semalam namun sudah ada tanda akan pulih.
Katanya, proses pembedahan mengeluarkan darah beku antara tempurung kepala dan muka anaknya mengambil masa kira-kira empat jam sebelum direhatkan hingga hari ini.
“Insya-Allah, petang nanti mesin bantuan pernafasan akan dibuka dan selepas itu baru dapat tahu keadaan sebenar anak, namun saya berharap ianya akan mendatangkan khabar gembira untuk kami sekeluaga.
“Dia adalah anak kedua daripada empat adik beradik dan akan menduduki ujian Sijil Pelajaran Malaysia (SPM) tahun ini,”katanya ketika dihubungi hari ini.
Saedin dalam pada itu berterima kasih di atas doa daripada semua rakyat negara ini serta rakan-rakannya yang banyak mendoakan agar anaknya itu kembali pulih sepenuhnya.-KOSMO! ONLINE


Dahulu selalu fikir anak menyusahkan – Raja Ilya
Oleh TENGKU SUZANA RAJA MAMAT

6 Ogos 2022, 2:08 pm
PETALING JAYA – Pelakon Raja Ilya mengakui pernah mempunyai skeptikal bahawa mempunyai anak merupakan perkara paling menyusahkan dan mengganggu rutin harian hidupnya.
Bagaimanapun, pandangan zaman bujangnya itu meleset sama sekali, sebaliknya Raja Ilya kini bahagia menikmati setiap detik bersama bayinya, Talita pLove.
“Bila bujang selalu fikir ada anak ini menyusahkan, susahkan hidup sendiri, susahkan badan nak mengandung, nak kena jaga bentuk badan.
“Nanti anak buat hal bikin sakit kepala, bila bayi suka menangis tak tentu pasal dan kacau tidur dan lain-lain.
“Tapi bila sudah ada anak baru rasa semua itu salah, betapa cerianya mereka walaupun 10 kali bangun tengah malam, badan letih, perut boroi, rutin hidup tak sama dah, tapi satu hal apabila sudah ada anak, semua rasa macam saya okey, baik-baik saja,” kongsinya dalam Instagram.
Dalam hantaran sama, Raja Ilya atau nama lengkapnya Ramilah Begum Raja Mohammad berkongsi, puteri sulungnya kini sedang dalam fasa kuat menangis dan hanya golongan ibu faham perasaan yang sedang dirasainya.

“Sekarang dia tengah melalui fasa ‘purple crying’ dan kepada ibu-ibu, tahulah kamu bagaimana perasaan itu kan. Tapi saya tetap rasa tidak mengapalah, saya baik-baik saja.
“Dia seorang bayi yang sangat ceria dan saya bersukur sangat melahirkannya. Terima kasih Talita Love kerana hadir dalam hidup kami dan menambah keceriaan serta gelak tawa. Kami sayang awak,” tulisnya lagi.
Terdahulu, Raja Ilya mendirikan rumah tangga dengan jejaka Australia, Garrett pada Disember 2018 dan berpindah mengikut suaminya ke sana.
Empat tahun berkongsi hidup, pada 1 Julai lalu, pelakon filem KL Vampire itu selamat melahirkan seorang bayi perempuan secara pembedahan di Hospital King Edward, Perth, Australia.
Sehingga sekarang bahkan sejak dunia dilanda pandemik, sudah dua tahun Raja Ilya tidak pulang ke Malaysia. – KOSMO! ONLINE


Skim Insurans Takaful Agromakanan diperkenal
Oleh MOHD RASDAN AHMAD

6 Ogos 2022, 1:54 pm
SERDANG – Kerajaan menerusi Kementerian Pertanian dan Industri Makanan (MAFI) akan memperkenalkan Skim Insurans Takaful Agromakanan melibatkan keseluruhan sektor agromakanan sebagai langkah memperkasakan sistem sekuriti makanan negara.
Perdana Menteri, Datuk Seri Ismail Sabri Yaakob berkata, MAFI sebagai peneraju utama sektor agromakanan perlu memastikan setiap perancangan, dasar dan pelan saling melengkapi bagi menjayakan usaha negara dalam meningkatkan kemampanan dan ketahanan sistem agromakanan.
“Sebagai permulaan, subsektor padi dan beras telah dipilih sebagai projek rintis kementerian yang bakal
memanfaatkan seramai 189,500 pesawah padi sebelum diperluas secara peringkat kepada sektor lain seperti perikanan, tanaman dan subsektor industri makanan lain.
“Skim ini bertujuan mengurangkan implikasi kewangan akibat kehilangan hasil tanaman berikutan berlakunya bencana alam seperti banjir dan kemarau serta gangguan wabak penyakit,” katanya ketika berucap merasmikan Pameran Pertanian, Hortikultur dan Pelancongan Agro Malaysia (MAHA) di MAEPS Serdang hari ini.
Tambah Ismail Sabri, para pesawah akan dipastikan menerima ganti rugi atau pampasan yang setimpal sekiranya berlaku gangguan terhadap produktiviti pengeluaran padi negara seperti bencana alam atau wabak penyakit. – KOSMO! ONLINE.


Jualan syarikat francais mampu cecah RM15b tahun ini
Oleh PETAH WAZZAN ISKANDAR

6 Ogos 2022, 2:14 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) yakin mampu mencapai RM15 bilion dalam peningkatan nilai jualan syarikat francais bagi tahun ini susulan inisiatif dilaksanakan untuk menyokong daya saing sektor itu.
Timbalan Menterinya, Datuk Rosol Wahid berkata, pihaknya sangat optimis perniagaan francais akan terus berkembang pesat memandangkan kini sebanyak 1,137 syarikat francais telah didaftarkan di KPDNHEP.
Katanya sebanyak 36 peratus daripada 1,137 syarikat adalah dalam segmen makanan dan minuman manakala sejumlah 68 syarikat francais tempatan pula telah berjaya menembusi pasaran antarabangsa yang kini berada di 70 buah negara.
“Usaha keras kementerian untuk membangunkan industri francais dapat dilihat daripada statistik Laporan Tahunan Perniagaan Francais (LTPF) yang wajib dikemukakan oleh syarikat pada setiap tahun.
“Berdasarkan LTPF 2020, nilai jualan syarikat francais meningkat kepada RM14.6 bilion berbanding RM13.3 bilion yang dicatatkan pada tahun 2019, iaitu peningkatan sebanyak 9.7 peratus dan ia dijangka meningkat sehingga RM15 bilion tahun ini,” katanya pada sidang media sempena Majlis Perasmian Penjenamaan Semula Francais NY Steak Shack (NYSS) di IOI City Mall di sini hari ini.
Rosol berkata, bagi inisiatif kementerian menerusi Program Francais Mikro dan Mampu Milik yang menetapkan modal permulaan bawah RM100,000 berjaya menarik lebih ramai rakyat merebut peluang untuk berniaga. – KOSMO! ONLINE.


Manipulasi orang tengah perlu dihapuskan
Oleh MOHD RASDAN AHMAD

6 Ogos 2022, 1:39 pm
SERDANG – Kementerian Pertanian dan Industri Makanan (MAFI) digesa kembalikan usaha jihad memerangi orang tengah yang pernah dilaksanakan lapan tahun lalu dalam usaha mengawal kos sara hidup yang semakin meningkat.
Perdana Menteri, Datuk Seri Ismail Sabri Yaakob berkata, langkah tersebut perlu diteruskan menerusi strategi penguasaan rantaian bekalan dengan kerjasama agensi di bawah MAFI antaranya mewujudkan pusat pembelian padi, pusat pengumpulan buah-buahan, penambahan pasar tani dan pasar nelayan.
“Justeru, Kerajaan berusaha menangani manipulasi orang tengah dan kewujudan kartel dalam sektor pertanian dan rangkaian bekalan makanan yang menyebabkan kenaikan harga barang dan inflasi.
“Semalam, MyCC (Suruhanjaya Persaingan Malaysia) juga telah mengeluarkan keputusan cadangan terhadap lima perusahaan makanan ternakan yang bersekongkol dalam menaikkan harga makanan ayam.
“Ini amaran kerajaan terhadap kartel yang cuba memanipulasi harga dan pasaran,” katanya ketika berucap merasmikan Pameran Pertanian, Hortikultur dan Pelancongan Agro Malaysia (MAHA) di MAEPS Serdang hari ini.
Tambahh Ismail Sabri, ketika menerajui Kementerian Pertanian dan Industri Asas Tani pada 2014, beliau pernah mengisytiharkan jihad memerangi orang tengah kerana tindakan orang tengah yang mengeksploitasi petani dan nelayan dengan memanipulasi harga di pasaran. – KOSMO! ONLINE.


Britain berdepan kegawatan ekonomi
Oleh KOSMO!

6 Ogos 2022, 2:00 pm
LONDON – Penduduk Britain diberi amaran supaya bersiap sedia menghadapi kemelesetan ekonomi yang mungkin berlanjutan sehingga 15 bulan, di samping kadar inflasi tertinggi dalam tempoh 42 tahun, lapor akhbar The Sun, kelmarin.
Situasi digelar Black Thursday itu bermula apabila Bank of England (BOE) menaikkan kadar faedah sebanyak 0.5 peratus, satu peningkatan terbesar sejak 1995.
BOE kelmarin mengumumkan kenaikan kadar faedah daripada 1.25 peratus kepada 1.75 peratus, kenaikan keenam berturut-turut dalam tahun ini.
Gabenor Andrew Bailey berkata, langkah itu perlu untuk mengawal inflasi yang tinggi selain turut memberi amaran mengenai kemelesetan yang semakin hampir.
“Jika kita tidak mengembalikan inflasi kepada sasaran, ia akan menjadi lebih teruk, terutamanya bagi mereka yang berpendapatan rendah,” ujar Bailey.
Beliau turut memberi amaran mengenai kenaikan berterusan inflasi yang kini berada pada 9.4 peratus, lebih dua kali ganda daripada empat peratus yang diramalkan setahun lalu.

Di tengah-tengah krisis kos sara hidup yang telah sedia kritikal, bank pusat itu memberi amaran mengenai kegawatan lebih parah dengan inflasi dijangka mencecah 13.1 peratus lewat tahun ini.
Amaran tersebut dikeluarkan ketika bil tenaga turut melonjak dengan jangkaan mencecah £3,500 (RM18,929) setahun pada bulan Oktober. Beberapa penganalisis meramalkan ia akan melebihi £4,000 (RM21,635) pada Januari depan.
Pengkritik menuduh barisan menteri tidak memberi sebarang tindak balas kepada krisis tersebut dengan Perdana Menteri, Boris Johnson kini sedang bercuti, Canselor Perbendaharaan sementara, Nadhim Zahawi berada di luar negara dan kerajaan pula sibuk dengan pemilihan pengganti Johnson. – Agensi


Wilfried Zaha penyerang Liga Fantasi tidak didendang
Oleh KOSMO!

6 Ogos 2022, 11:30 am
KEHADIRAN Patrick Vieira yang mengetuai Crystal Palace sejak musim lalu memastikan pasukan itu semakin stabil sejurus menggantikan Roy Hodgson.
Bekas pemain Arsenal, Vieira melakukan persiapan terbaik ketika memulakan saingan Liga Perdana Inggeris (EPL) apabila menamatkan aksi pramusim dengan cemerlang selepas menewaskan Montpellier 4-2 di Selhurst Park pada Sabtu lalu.
Kemenangan tersebut pasti melonjakkan semangat pemain skuad The Eagles menjelang perlawanan minggu pertama EPL musim ini.
Antaranya pemain yang baharu dibawa masuk ialah Chris Richards, Cheick Doucoure, Malcolm Ebiowei dan Luke Plange dijangka memberi kelainan terutama menghadapi pasukan besar pada lima perlawanan awal nanti.
Namun, jangan lupa ketajaman Wilfried Zaha yang tidak pernah diragui mungkin melakukan kejutan pada perlawanan pembuka tirai EPL, sekali gus menyumbang mata pada Liga Fantasi musim ini.
Pada aksi pertama, Crystal Palace akan berdepan Arsenal, Liverpool, Aston Villa, Manchester City dan akan berdepan Brentford pada minggu kelima.

Pembaca Kosmo! yang berminat boleh mendaftar Liga Fantasi Kosmo! 2022/2023 dengan klik pada pautan ini – https://www.kosmo.com.my/liga-fantasi/


Lelaki letak ‘pod’ vape pada mulut bayi dikecam
Oleh KOSMO!

6 Ogos 2022, 12:24 pm
PETALING JAYA – Rata-rata pengguna laman Twitter berang susulan tindakan ‘kurang cerdik’ seorang lelaki meletakkan ‘pod’ vape pada mulut seorang bayi.
Menerusi perkongsian di laman Twitter @MALAYSIAVIRALL, kelihatan lelaki berkenaan dengan sengaja meletakkan pod berkenaan ketika bayi itu berada di pangkuannya.
Berdasarkan klip video berdurasi 15 saat itu, kelihatan mulut bayi berkenaan seolah-olah sedang menghisap ‘pod’ vape tersebut.
Dipercayai lelaki tersebut adalah bapa kepada bayi berkenaan, manakala perakam video berkenaan adalah isterinya.
Susulan perkongsian itu, pengguna Twitter menyelar perbuatan pasangan terbabit kerana boleh membahayakan kesihatan bayi mereka.
“Kesiannya kat awak dik, dapat bapak yang musibat macam ni,”ciap @syamilaazizaN

“Antara kesan kenaikan harga susu bayi terpaksa menyusukan anak dengan benda alah ni,”kata @Waibisocmed.
Turut meninggalkan komen adalah seorang lagi pengguna dikenali sebagai @lalisha181.
“Mesti nanti mak bapa dia ckp ‘ala letak kat mulut je pun, bukan budak tu sedut’,”tulisnya.- KOSMO! ONLINE


Kalidou Koulibaly harap peminat berikan masa
Oleh KOSMO!

6 Ogos 2022, 11:30 am
LONDON – Pemain pertahanan Chelsea, Kalidou Koulibaly sedia untuk memikul tanggungjawab sebagai tonggak pertahanan The Blues menjelang aksi sulung Liga Perdana Inggeris (EPL) menentang Everton di Goodison Park tengah malam ini.
Beban yang ditanggung pemain antarabangsa Senegal itu pasti cukup tinggi selepas dia membuat keputusan untuk mengambil alih jersi keramat No.26 yang pernah disarung legenda Chelsea, John Terry.
Koulibaly berharap semua peminat The Blues memberikannya sedikit masa untuk menyesuaikan diri dengan saingan EPL bagi memastikan dia dapat menampilkan aksi sama seperti di Napoli.
“Saya berusia 31 tahun, tetapi saya yakin mampu berikan sesuatu kepada pasukan. Pihak pengurusan menaruh sepenuh kepercayaan kepada saya, jadi saya perlu buktikan pelaburan mereka berbaloi.
“Saya tidak boleh tampilkan kemampuan sebenar pada penampilan pertama kerana ia memerlukan masa. Dalam tempoh dua atau tiga bulan selepas menyesuaikan diri, saya akan berada pada prestasi terbaik,” katanya.
Dalam pada itu, Koulibaly mendedahkan, dia menghubungi Terry secara peribadi bagi meminta kebenaran untuk menyarung jersi No.26 memandangkan dia turut menggunakan jersi sama ketika bersama Napoli.

“John (Terry) meninggalkan pasukan pada 2017 dan tidak ada sesiapa menggunakan nombor tersebut, jadi saya hubungi beliau untuk minta kebenaran. Saya sangat gembira kerana beliau izinkan saya menggunakan nombor tersebut,” ujarnya. – AGENSI


AS tunda ujian peluru berpandu balistik antara benua
Oleh KOSMO!

6 Ogos 2022, 12:00 pm
WASHINGTON – Amerika Syarikat (AS) membuat keputusan untuk menangguhkan ujian peluru berpandu yang telah lama dirancang susulan kebimbangan ke atas tindak balas agresif China terhadap lawatan Speaker Dewan Perwakilan AS, Nancy Pelosi ke Taiwan, lapor stesen penyiaran CNN, kelmarin.
Perkara tersebut dimaklumkan satu sumber yang merupakan seorang pegawai tertinggi pentadbiran Presiden Joe Biden.
Keputusan untuk menangguhkan ujian peluru berpandu balistik antara benua Minuteman III yang tidak bersenjata dibuat ketika China melancarkan latihan ketenteraan sebagai tindak balas kepada lawatan Pelosi.
“Setiausaha Pertahanan, Lloyd Austin telah mengarahkan Kementerian Pertahanan (DOD) untuk menangguhkan ujian yang telah dijadualkan itu sebagai langkah keselamatan
“Ini merupakan tindakan yang dilakukan oleh sebuah negara yang bertanggungjawab (AS),” kata pegawai berkenaan.
Ujian tersebut sebelum ini dijadualkan berlangsung pada petang Rabu hingga Khamis namun,  tarikh baharu akan diumumkan dalam masa terdekat.

Ini bukan kali pertama AS membatalkan ujian peluru berpandu dalam beberapa bulan kebelakangan ini disebabkan peristiwa geopolitik.
Pada Mac lalu, Austin membatalkan ujian Minuteman III untuk mengelakkan sebarang salah faham atau salah tafsir ketika ketegangan semakin memuncak dengan bagi krisis Russia- Ukraine. – Agensi


Dakwa Imam Mahdi muncul pada Hari Arafah
Oleh NOR SHAFAWATI YUP

6 Ogos 2022, 11:48 am
SEREMBAN – Kepercayaan akan berlaku kemunculan Imam Mahdi pada Hari Arafah merupakan antara penyelewengan hukum syarak yang diamalkan pemimpin Tarekat al-Naqsyabandiah al-Khalidiyyah, Habib Shah Firdaus Habib Ahmad.
Mufti Negeri Sembilan, Datuk Mohd. Yusof Ahmad berkata, dakwaan itu dimaklumkan oleh sebahagian pengikut tarekat berkenaan kepada Jabatan Mufti Kerajaan Negeri, Negeri Sembilan (JMNS) selepas mereka mula menyedari pengamalan yang dilakukan Habib Shah Firdaus.
Mohd. Yusof berkata, Habib Shah Firdaus kini dipercayai berada di Arab Saudi sejak bulan Mac lalu bersama ratusan pengikutnya bagi menantikan satu ‘peristiwa besar’ iaitu kemunculan Imam Mahdi.
“Antara maklumat yang kami peroleh, Habib Shah Firdaus dikatakan mahu menunggu Hari Arafah iaitu dakwanya satu peristiwa akan berlaku, seolah-olah Imam Mahdi akan muncul dan dia mahu menjadi pengikut Imam Mahdi, mahu berbaiat dengan Imam Mahdi.
“Tiba pada hari Arafah tiada apa-apa yang berlaku, jadi lagi ramai pengikutnya yang pulang ke Malaysia tetapi masih ada lagi kira-kira lebih seratus orang di sana dan tidak mahu pulang,” katanya selepas menyempurnakan Majlis Penyerahan Sijil Pengesahan Arah Kiblat di Stesen Petronas Jalan Seremban-Tampin di sini.
Mohd. Yusod mengulas mengenai tindakan JMNS menutup pusat pengamalan Tarekat al-Naqsyabandiah al-Khalidiyyah pimpinan Habib Shah yang berpusat di Kampung Jawa, Labu di sini ditutup berkuat kuasa 3 Ogos lalu.

Jelas beliau, pemimpin tarekat itu pada awalnya bersama kira-kira 300 orang pengikutnya dari seluruh negara ke Arab Saudi untuk mengerjakan umrah di sana. – KOSMO! ONLINE.


Bintang tumpuan para pengurus Liga Fantasi 2022/23
Oleh MUHAMMAD HELMEE RAMLI

6 Ogos 2022, 12:00 pm
PENANTIAN peminat bola sepak dunia berakhir selepas saingan Liga Perdana Inggeris (EPL) membuka tirainya secara rasmi awal pagi tadi dengan aksi sulung bagi kempen 2022/23 antara Crystal Palace dan Arsenal.
Selari dengan kempen EPL yang sudah bermula, semua peminat bola sepak pastinya sedang bertungkus lumus membentuk skuad terbaik bagi saingan Fantasy Premier League (FPL).
Apa yang pasti, semua pemain FPL sudah menyertai liga-liga dianjurkan, tidak terkecuali Liga Fantasi Kosmo! yang menawarkan hadiah lumayan termasuk peluang menyaksikan perlawanan EPL secara langsung.
Seperti kebiasaan, pengurus-pengurus FPL sudah tentu memiliki perancangan tersendiri bagi memastikan mereka mengutip mata tertinggi setiap minggu dengan mendapatkan pemain-pemain terbaik dalam kesebelasan utama pasukan.
Justeru, hari ini Fakta Sukan Kosmo! menyenaraikan lapan pemain yang mungkin menjadi pilihan pengurus-pengurus FPL kerana memiliki potensi menyumbang mata tertinggi.

ALISSON BECKER
Pasukan: Liverpool
Posisi: Penjaga gol
Harga FPL: £5.5

Alisson merupakan pemenang anugerah sarung tangan emas musim lalu bersama penjaga gol Manchester City, Ederson Moraes apabila berjaya memastikan pintu gol The Reds tidak dibolosi dalam 20 perlawanan dan ia pastinya menyumbang mata cukup besar buat pengurus FPL.
Sepanjang kempen EPL 2021/22, Alisson hanya melepaskan 24 gol dalam 36 penampilan.

ERLING HAALAND
Pasukan: Manchester City
Posisi: Penyerang
Harga FPL: £11.5
Hadir ke saingan Liga Perdana dengan reputasi cukup gah sebagai antara penyerang terbaik dunia menerusi aksi yang ditampilkan bersama bekas pasukan, Borussia Dortmund apabila menjaringkan 62 gol dalam 67 penampilan. Meskipun berdepan ejekan apabila gagal menjaringkan gol pada aksi Perisai Komuniti minggu lalu, namun Haaland mampu untuk ‘mengganas’ sebaik sahaja dia dapat menyesuaikan diri dengan corak permainan Pep Guardiola serta suasana EPL.

GABRIEL JESUS
Pasukan: Arsenal
Posisi: Penyerang
Harga FPL: £8.0
Pemain baharu The Gunners ini menjadi pemain paling ‘laku’ dalam pasaran perpindahan pemain FPL apabila lebih 70 peratus pengurus mengambil keputusan untuk menyenaraikan Jesus dalam pasukan mereka. Gambaran awal itu sudah ditunjukkan Jesus pada aksi pramusim sebelum ini apabila dia berjaya menjaringkan tujuh gol dalam hanya lima perlawanan termasuk meledak hatrik ketika membantu Arsenal membelasah Sevilla 6-0.

KEVIN DE BRUYNE
Pasukan: Manchester City
Posisi: Tengah
Harga FPL: £12.0
Apabila dia berada pada prestasi terbaik, sukar untuk benteng pertahanan lawan mengekang pergerakan serta hantaran dan percubaan yang dilakukan. De Bruyne turut dianggap sebagai antara ‘lubuk’ mata buat pengurus-pengurus FPL.
Pada saingan musim lalu, dia berjaya menjaringkan 15 gol serta melakukan lapan umpanan biarpun beraksi dalam 30 perlawanan.

MOHAMED SALAH
Pasukan: Liverpool
Posisi: Tengah
Harga FPL: £13.0
Dianggap sebagai pemain wajib ada dalam pasukan FPL berdasarkan aksi konsisten yang ditampilkan setiap musim. Sepanjang lima musim berturut-turut, Salah menyumbang mata cukup tiggi apabila menjaringkan tidak kurang 19 gol semusim. Selain itu, kemampuannya untuk mencipta umpanan gol juga adalah penting untuk menyumbang mata.

REECE JAMES
Pasukan: Chelsea
Posisi: Pertahanan
Harga FPL: £6.0
Walaupun hanya beraksi 22 perlawanan musim lalu gara-gara kecederaan, namun James membuktikan dia antara bek kanan terbaik di EPL apabila masih mampu untuk melakukan sembilan umpanan serta menjaringkan lima gol.
Sekiranya Chelsea mampu mendapatkan seorang penyerang prolifik, James mampu untuk memperbaiki pencapaian musim lalu kerana hantaran-hantaran yang dilakukan boleh diterjemah kepada jaringan.

SON HEUNG-MIN
Pasukan: Tottenham Hotspur
Posisi: Tengah
Harga FPL: £12.0
Merupakan pemenang anugerah kasut emas bersama Mohamed Salah pada saingan musim lalu selepas menjaringkan 23 gol.
Selepas Spurs melakukan banyak urusan dalam jendela perpindahan pemain kali ini, ia dijangka dapat membantu Heung-min untuk bergerak lebih bebas dan mampu mengancam pintu gol pasukan lawan.

TRENT ALEXANDER-ARNOLD
Pasukan: Liverpool
Posisi: Pertahanan
Harga FPL: £7.5
Alexander-Arnold merupakan pemain pertahanan paling mahal dalam FPL apabila diletakkan tanda harga permulaan £7.5, namun pengurus-pengurus ‘veteran’ menganggap pelaburan tersebut berbaloi berdasarkan kutipan 208 mata yang dilakukan pemain antarabangsa England itu musim lalu.
Dia juga merupakan antara pemain pertahanan yang mampu mencabar Mohamed Salah bagi anugerah pemain perancang terbaik apabila melakukan 12 umpanan selain menjaringkan dua gol musim lalu. Sekiranya tidak berdepan sebarang kecederaan, Alexander-Arnold adalah pemain yang wajib berada dalam pasukan.


Misi Jesse Lingard tutup mulut pengurus Liga Fantasi
Oleh KOSMO!

6 Ogos 2022, 11:45 am
PENDATANG baharu Liga Perdana Inggeris (EPL), Nottingham Forest hadir dengan semangat jitu untuk memberikan cabaran terbaik selepas 23 tahun tidak bersaing di pentas tertinggi bola sepak England itu.
Forest terus berbelanja mewah pada jendela perpindahan kali ini dan terbaharu mengesahkan kehadiran pemain tengah antarabangsa Belgium, Orel Mangala dengan nilai £12.75 juta (RM69.2 juta).
Perpindahan tersebut menyaksikan Forest mengeluarkan dana keseluruhan lebih £85 juta (RM461.7 juta) dengan menandatangani 12 pemain baharu pada jendela perpindahan kali ini.
Antara nama besar yang dijangka memberikan sumbangan mata tertinggi buat skuad kendalian Steve Cooper itu pada musim baharu nanti adalah bekas pemain sensasi Manchester United, Jesse Lingard.
Selain itu, jika pertahanan Forest dapat tampil lebih kebal pada pentas EPL musim ini, penjaga gol muda, Dean Henderson dang penjaga gawang berpengalaman, Wayne Hennessey turut boleh dijadikan sandaran.
Pembaca Kosmo! yang berminat menyertai Liga Fantasi Kosmo! 2022/2023 boleh mendaftar dengan klik pada pautan ini – https://www.kosmo.com.my/liga-fantasi/

Gelaran
Forest
PENGURUS
Steve Cooper
PENJAGA GOL
Wayne Hennessey £4.0, Dean Henderson £4.5
PERTAHANAN
Neco Williams £4.0, Steve Cook £4.5, Scott McKenna £4.5, Mohamed Drager £4.0, Joe Worrall £4.5, Richie Laryea £4.5, Loic Mbe Soh £4.5, Giulian Biancone £4.5
Moussa Niakhate £4.5, Omar Richards £4.5, Harry Toffolo £4.5
TENGAH
Jesse Lingard £6.0, Harry Arter £4.5, Jack Colback £4.5, Cafu £4.5, Joe Lolley £5.0, Ryan Yates £5.0, Xande Silva £5.0, Alex Mighten £5.0, Braian Ojeda £4.5, Lewis O’Brien £5.0, Orel Mangala £5.0
PENYERANG
Lyle Taylor £4.5, Sam Surridge £5.0, Brennan Johnson £6.0, Taiwo Awoniyi £6.0


Aleksandar Mitrovic bintang sandaran Fulham pada Liga Fantasi
Oleh KOSMO!

6 Ogos 2022, 11:15 am
PASUKAN juara Liga Kejuaraan musim lepas, Fulham boleh dikatakan pasukan yang membuat persiapan cukup rapi selain dijangka tidak akan bergelut seperti dua kelab pendatang baharu lain, Bournemouth dan Nottingham Forest.
Berdasarkan statistik, skuad kendalian Marco Silva ini sudah pasti mempertaruhkan ketajaman penyerang antarabangsa Serbia, Aleksandar Mitrovic yang telah meledak 43 gol pada kempen Liga Kejuaraan lalu.
Selain itu, The Cottagers juga menandatangani beberapa pemain baharu seperti Joao Palhinha dari Sporting Lisbon, Andreas Pereira (Manchester United) dan Kevin Mbabu (Wolfsburg) serta bekas penjaga gol Arsenal, Bernd Leno.
Ketiga-tiga pemain baharu ini dijangka membarisi kesebelasan utama dengan barisan kreatif di jentera tengah bakal digalas oleh Palhinha dan Pereira serta tonggak musim lalu, Nathaniel Chalobah.
Namun, mengambil pemain Fulham dianggap berisiko memandangkan pasukan itu sering tersingkir setiap kali dinaikkan pangkat menyertai EPL berdasarkan sejarah lepas.
Pembaca Kosmo! yang berminat menyertai Liga Fantasi Kosmo! 2022/2023 boleh mendaftar dengan klik pada pautan ini – https://www.kosmo.com.my/liga-fantasi/

GELARAN: The Cottagers
PENGURUS:
Marco Silva
PENJAGA GOL (Harga Fantasi)
Paulo Gazzaniga £4.0, Marek Rodak £4.5, Bernd Leno £4.5
PERTAHANAN
Tim Ream £4.5, Joe Bryan £4.5, Terence Kongolo £4.0, Tosin Adarabioyo £4.5, Kenny Tete £4.5, Antonee Robinson £4.5, Kevin Mbabu £4.5,
TENGAH
Tom Cairney £5.0, Anthony Knockaert £5.0, Nathaniel Chalobah £4.5, Neeskens Kebano £5.5, Bobby Reid £5.5, Harrison Reed £4.5, Harry Wilson £6.0, Ivan Cavaleiro £5.0, Josh Onomah £4.5, Palhinha £5.0, Andreas Pereira £4.5, Tyrese Francois £4.5
PENYERANG
Aleksandar Mitrovic £6.5, Rodrigo Muniz £5.5, Jay Stansfield £4.5


Petir menyambar dekat White House, tiga orang maut
Oleh KOSMO!

6 Ogos 2022, 11:15 am
WASHINGTON – Tiga orang termasuk pasangan warga tua yang menyambut ulang tahun perkahwinan ke-56 diisytiharkan meninggal dunia kelmarin selepas dipanah petir di sebuah taman berhampiran White House.
Panahan petir itu mengenai Lafayette Square iaitu sebuah taman awam kecil di seberang jalan setentang dengan White House sejurus sebelum pukul 7 malam (waktu tempatan)  Khamis lalu, menyebabkan dua lelaki dan dua wanita kritikal, demikian menurut kenyataan Jabatan Kebakaran dan Kecemasan Washington.
Kesemua mangsa dibawa ke hospital tempatan tetapi pagi  semalam, Polis Metropolitan mengesahkan dua daripada mereka meninggal dunia. Mangsa yang mati ialah Donna Mueller, 75 dan suaminya, James Mueller, 76, yang mana kedua-dua mereka berasal dari Janesville di Wisconsin.
Pasangan itu bercinta sejak dari bangku sekolah tinggi dan berada di Washington untuk menyambut ulang tahun perkahwinan, kata anak saudara mereka, Michelle McNett kepada akhbar Milwaukee Journal Sentinel.
Lewat hari yang sama, mangsa ketiga iaitu seorang lelaki berusia 29 tahun turut meninggal dunia akibat kecederaan, manakala mangsa empat yang juga orang dewasa, masih kritikal.
Seorang jurucakap White House berkata, pentadbiran Presiden Joe Biden sedih dengan kehilangan nyawa yang berlaku.

“Kami mendoakan keselamatan mereka yang masih bertarung nyawa,” kata Setiausaha Akhbar White House, Karine Jean-Pierre dalam satu kenyataan.
Kesemua mangsa mencari perlindungan di bawah sebatang pokok di taman berkenaan ketika ribut petir berlaku.
“Pokok bukan tempat  selamat. Sesiapa yang berlindung di bawah pokok (semasa ribut petir), tempat itu berbahaya,” kata jurucakap jabatan kebakaran dan kecemasan, Vito Maggiolo dalam satu kenyataan di media sosial.
Ribut petir melanda Washington petang Khamis lalu. Menurut Perkhidmatan Kaji Cuaca AS pula, petir membunuh purata 27 orang di negara itu pada setiap tahun sejak sedekad lalu. – AFP


‘Beg sampah’ Balenciaga berharga RM7,977
Oleh KOSMO!

6 Ogos 2022, 1:00 pm
BANDAR RAYA NEW YORK – Jenama fesyen mewah, Balenciaga sekali lagi menimbulkan kontroversi apabila melancarkan koleksi terbaharunya berupa ‘beg sampah’ berharga AS$1,790 (RM7,977), lapor akhbar New York Post, kelmarin.
Beg cerut berkilat yang menyerupai plastik sampah murah itu diperbuat daripada kulit anak lembu, dihiasi dengan logo halus dan didatangkan dalam empat warna iaitu hitam, kuning, putih dan biru.
Ia adalah sebahagian daripada koleksi sedia pakai atau Ready To Wear (RTW) musim luruh yang dipamerkan pada pertunjukan fesyen Paris, Mac lalu.
“Saya tidak boleh melepaskan peluang untuk membuat beg sampah paling mahal di dunia, kerana siapa yang tidak suka dengan skandal fesyen?” kata Pengarah Kreatif Balenciaga, Demna Gvasalia.
‘Beg sampah’ itu kini tular ekoran hantaran Instagram yang telah mendapat banyak reaksi daripada masyarakat bermula dengan ada yang kehairanan, marah dan ketawa.
“Ini adalah rekaan yang sangat biadap,” tulis seorang pengguna media sosial.

Pengguna lain yang tidak terhibur dengan reka bentuk sampah itu memberi amaran agar orang ramai tidak tertipu dengan strategi pemasaran yang dilakukan Balenciaga. – Agensi


Pecco Bagnaia tawan Silverstone
Oleh KOSMO!

7 Ogos 2022, 9:55 pm
LONDON – Pelumba utama pasukan Ducati, Francesco ‘Pecco’ Bagnaia mengotakan janji apabila berjaya menjulang kemenangan di Grand Prix (GP) Britain di Litar Silverstone sekali gus kembali merapatkan jurang dalam misi memburu gelaran MotoGP musim ini.
Kemenangan tersebut memastikan Bagnaia kini hanya dipisahkan 49 mata dengan pelumba Monster Energy Yamaha, Fabio Quartararo selepas pelumba Perancis itu sekadar menamatkan saingan di tempat kelapan.
Pada saingan tersebut, pelumba Pramac Racing, Johann Zarco yang memulakan saingan di petak utama mengemudi perlumbaan itu di Litar Silverstone dengan garang namun ia tidak bertahan lama apabila melakukan kesilapan sebelum terjatuh.
Bagnaia yang memulakan saingan di petak kelima terus mencari ruang dan berjaya mendahului saingan selepas berjaya memintas Alex Rins (Suzuki) pada pusingan kesembilan.
Cubaan Maverick Vinales (Aprilia Racing Team) untuk mengatasi Bagnaia pada penghujung perlumbaan terpaksa akur dengan kehebatan pelumba Itali itu dan terpaksa berpuas hati tempat kedua.
Mengiringi Bagnaia ke podium ialah Jack Miller apabila berjaya memastikan podium tempat ketiga menjadi miliknya.

“Saya ingin mengucapkan terima kasih kepada pasukan kerana mereka bekerja keras sepanjang minggu ini menyiapkan jentera yang benar-benar baik.
“Saya memberikan terbaik pada hari ini dan saya gembira dengan pencapaian ini,” kata Bagnaia.
Quartararo kekal carta mendahului carta keseluruhan perlumbaan dengan 180 mata dan pelumba Aprilia, Aleix Espargaro tangga kedua dengan 158 mata dan Bagnaia tempat ketiga keseluruhan dengan 131 mata. – KOSMO! ONLINE


Liga Perdana Inggeris: Brighton hadiahkan kekalahan sulung Man United
Oleh KOSMO!

7 Ogos 2022, 11:35 pm
LONDON – Pascal Gross memastikan pengendali baharu Manchester United, Erik ten Hag memulakan kariernya di Liga Perdana Inggeris dengan langkah kiri selepas membantu Brighton & Hove Albion raih kemenangan 2-1 di Stadium Old Trafford, sebentar tadi.
Walaupun mengharungi pramusim dengan agak baik, keputusan itu meletakkan pengurus dari Belanda berkenaan dalam realiti sebenar dan pastinya menjamin kerja tambahan sebelum meneruskan aksi bertemu Brentford, 14 Ogos nanti.
Man. United memulakan aksi dengan agak baik dan minit ke-7, Bruno Fernandes hampir membuka jaringan sebaliknya rembatan dilakukannya di depan kotak penalti lawan melambung tinggi.
Baki aksi di babak pertama seakan lebih berpihak kepada Brighton yang memiliki lebih banyak peluang dan minit ke-30, pelawat akhirnya berjaya berada di depan hasil jaringan Gross.
Selang sembilan minit selepas itu, kegagalan penjaga gol Man. United, David de Gea untuk menangkap kemas rembatan Solly March membawa padah apabila Gross bertindak pantas untuk melakukan tindakan susulan sekaligus menghasilkan jaringan kedua buat The Seagulls.
Hanya lapan minit selepas aksi bersambung, Ten Hag akhirnya menurunkan Ronaldo bagi menggantikan Fred namun kecemerlangan penjaga gol lawan, Robert Sanchez terus menghadirkan kekecewaan buat Red Devils.

Bagaimanapun, minit ke-68, usaha Alexis Mac Allister untuk mengeluarkan pasukannya daripada situasi bahaya bertukar tragedi apabila bola yang cuba dikeluarkan atas garisan gol tertampan kepada Sanchez untuk menghadiahkan gol pertama Man. United.
Walaupun tuan rumah menggandakan serangan, tiada lagi tambahan jaringan mampu dihasilkan sekaligus beri permulaan negatif buat Ten Hag di Liga Perdana Inggeris.
Keputusan perlawanan lain Leicester City 2 – 2 Brentford. – – KOSMO! ONLINE